qundao/data-zh-poetry huggingface dataset:
咏古五首·其三
作者：姚鼐
朝代：清
体裁：古风

鼓枻出大江，回首枞阳渡。中有汉帝台，言是射蛟处。日夕天风吹，青条变枯树。上有黄鸟吟，下有寒兔顾。忆昔翠华游，帆樯隔云雾。中流造新歌，清音发众嫭。巡游既已疲，神仙不可遇。为念《祈招》诗，广心焉所务。
咏古五首·其二
作者：姚鼐
朝代：清
体裁：古风

秦皇服胡越，六合归悬衡。雄心中不继，乃筑女怀清。汉廷策贤良，褒然儒董生。慷慨公仪子，食禄复何营。如何桑与孔，贾竖充簪缨。富民封丞相，他日悔心萌。已衰不再盛，痛惜此孤茕。
咏古五首·其五
作者：姚鼐
朝代：清
体裁：古风

高亭发秋吹，广野多边声。谁和羌笛歌，难为愁士听。昔应县官募，希有绝幕名。奋随两校尉，西诣车师城。夷虏众且桀，汉障悬孤旌。创夷更登陴，回首涕纵横。累月鬻弩铠，援绝城遂倾。将军既效命，旧卒皆凋零。归来室家尽，门巷荆棘平。咋闻汉天子，已拔单于庭。微功不得录，委弃秋草并。
咏古五首·其四
作者：姚鼐
朝代：清
体裁：古风

循吏有儿宽，乃以负租黜。设吏为茧丝，何以责乾没。念彼魏二臣，属厌风馈毕。岂不爱吾君，惧以滋遗失。
咏史
作者：姚鼐
朝代：清
体裁：七言律诗

将军犹驻碧油幢，积石河源未尽降。安定有城名第一，陇西出将每无双。牧民岂谓非良干，伐畔何教震友邦。忆昔盟书金似粟，百年金鼓不闻摐。
咏史
作者：姚鼐
朝代：清
体裁：古风

白日黯澹明河光，騑騑驷马驱王良。万庑天库开天仓，北斗何为挹酒浆？市楼炯照旗亭张，磊落钱室金为堂，西园车马趋道旁。诏版朝裁授使者，明日司徒拜阶下。后车鲐鲍前建旄，击钟列鼎朱门高，室中何物洒屑刀？君不见夏王初定九州贡，茅茨已远蠙珠用。倾宫璇室后王多，筐箧司农愁屡空。一任临民责茧丝，安知长国倾梁栋！匹缣持出别宫门，满堂金玉还饥冻。方知《洛诰》享多仪，发粟当年有馀痛。
哭孔信夫次去岁观伎韵君自遗书乞余铭墓
作者：姚鼐
朝代：清
体裁：七言律诗

公子声高鲁庙堂，为余江水溯游长。石铭归托名千载，玉版前留墨数行。鵩臆恍知从物化，人情未可扣天阊。清樽急管同听处，依旧乌衣上玳梁。
哭孔撝约三十二韵
作者：姚鼐
朝代：清
体裁：五言排律

孔梦兴畴昔，斯文失在玆。世从乖大义，家尚诵闻诗。旧德诚遥矣，通家愿附之。壁中书若授，坐上客何辞。往岁南宫直，东征使节持。鹿鸣君始赋，骏骨窃先知。庾信升朝岁，扬雄好赋时。翰林真不忝，家法亦胡亏。文富韩陵石，书摹邹峄碑。谈经工折角，好学复深思。海宇承无事，宫庭大有为。九流雠秘省，三俊接彤墀。博诵先王语，当求孔氏师。二刘今几见，后郑独勤仪。老氏藏书室，儒林习礼帷。庙堂君竟返，延阁士奚资。道德惭途说，文章劣管窥。燕居频接膝，狂论每无疑。处处同杯酒，殷殷爱履綦。逮闻辞禁闼，先已病茅茨。岱岳分天峻，江流控地卑。龟阴人去少，舒口雁来迟。鵩鸟妖斜日，龙蛇在岁支。风流前日会，天意百年期。橘幼灵均颂，兰摧长史悲。岂教为异物，真见瘗琼枝。铭鼎几先德，沾袍辨异辞。书成宁饼肆，身泯罢饘斯。适就潜夫论，希闻智者规。九原终不达，一卷更投谁。髟鬓秋增白，双髦昔对垂。止馀名篆在，启箧涕交颐。
哭钱侍御三十二韵
作者：姚鼐
朝代：清
体裁：五言排律

能国惟君子，平时让俊民。九苞鸣大夏，一鹗降秋旻。士尽归遗直，朝方赏谏臣。如何孤有德，终叹百其身。家世昆明远，声名上国珍。青编先珥笔，白简奋当仁。受诏乘轺急，当官襆被贫。九流分混污，三族责顽嚚。始使清流重，终教恶女颦。迁官依日侧，持节度江滨。鲁酒师围赵，曾参罪惑亲。湘东辞树蕙，滇海卧诛榛。脱颖贤名旧，闻丝帝念新。云霄重起翼，风雨又司晨。授命官何择，贤劳事不均。更生徒禁闼，长孺是前薪。心苦非抟石，言高触秉钧。苟无光日照，蚤与禦魑邻。被薄焚香夜，盘空剪韭春。孤危仍不恤，溘死又谁论。节概今无两，文章古与伦。庙堂虚谠议，馆阁重诗人。昔试儒家法，招徕观国宾。登玆一片玉，忝作九方歅。晏笑铺筵会，潺湲揽袂辰。江湖漂击棹，霄汉望拖银。远慰空庭目，时烹尺素鳞。病羸增复减，儿女学兼姻。任道诚无负，论交亦有神。祝鸡从废坠，乘骥又邅迍。宇宙宏才少，风霜往迹陈。苍生卒何望，青史岂终沦。
哭陈东浦方伯三十二韵
作者：姚鼐
朝代：清
体裁：五言排律

自古思贤杰，因时各长消。孤生情易感，偶合兴尝饶。老我依经肆，逢公驻使轺。一从扪虱话，屡叹阿龙超。九牧分潜霍，三江带射洮。忧劳中野瘠，甄铸在城佻。移转天书重，周流水国遥。紫闱迟觐履，白旐促归镳。士尚崇三肄，民怀奉六条。纵非情合契，应惜韵孤标。昨岁舟同载，秋林叶始凋。登临云漠漠，唱咏水迢迢。山势蟠吴越，天风送汐潮。援豪昔贤墓，解带野僧寮。文字钞榛碣，泉源酌木瓢。乾坤孤过客，今古一终朝。北阙求衣切，西垂擐甲敹。殷忧分圣代，得佐岂虚朝。未竟铭钟鼎，徒思茇琫瑶。龙髯云去路，鹤语雪寒宵。秦杵俄停相，虞廷正罢韶。沧洲波浩浩，空宇气寥寥。六代烟霞郭，三春士女桡。神徕灵雨冷，迹在绿芜繇。车斗容凡物，堂阶切久要。敢云当虎视，深辱好虫雕。江月今弦魄，吴帆举过�。出迎周士披，哀和楚巫箫。贻厥为箕近，恩斯作室翘。故人留白首，贤子尚青霄。尽此平生痛，从今道路辽。陈诗动冥漠，帷帐飒风飙。
哭鱼门
作者：姚鼐
朝代：清
体裁：七言律诗

遇君通籍已华颠，犹见雄才赋百篇。送别议联元亮井，论文曾许伯牙弦。十年白虎成通论，几日扬乌与太玄。一入崤函身不返，空闻解绂买江船。
唐伯虎匡庐瀑布图
作者：姚鼐
朝代：清
体裁：古风

江南万重山，匡庐乃出万重上。人言秋晴万里峨嵋巅，青天一点东南望。连峰苍苍不见顶，日出彩烟生半岭。玉堂石室藏其中，纵有天风吹不冷。群岩环峙不可名，岩端霞气升空行。石梁忽贯青霞落，倒海流云走空壑。万谷钧天广乐鸣，思鸟哀猿一时作。石门百仞当空开，吴越江帆千里来。仰首见吴越，俯首闻风雷。何人携杖凌倒景，萧条六合谁友哉。林岑藤茑相撑拒，骖鸾过处原无路。世閒惟有银河数派通，溅珠飞玉流平处。我昨乘小艇，正出宫亭湖。湖心黯黕沈黛色，夕阳一半开菰蒲。是时初冬水不落，悬知崆㟅巨壑轰千车。倾崖曲�天长雨，山鬼幽篁人见无。咫尺未登疑有命，评画看山定谁胜。烟云绝境自人閒，文采风流隔嘉靖。流落常年惜异才，江山尺绢今残剩。人生衰老来无时，五岳求仙莫辞夐。
唐伯虎匡庐瀑布图
作者：姚鼐
朝代：清

江南万重山，匡庐乃出万重上。人言秋晴万里峨嵋巅，青山一点东南望。连峰苍苍不见顶，日出彩烟生半岭。玉堂石室藏其中，纵有天风吹不冷。群岩环峙不可名，岩端霞气升空行。石梁忽贯青霞落，倒海流云走空壑。万谷钧天广乐鸣，思鸟哀猿一时作。石门百仞当空开，吴越江帆千里来。仰首见吴越，俯首闻风雷。何人携杖凌倒影，萧条六合谁友哉。林岑藤茑相撑拒，骖鸾过处原无路。世间惟有银河数派通，溅珠飞玉流平处。我昨乘小艇，正出宫亭湖。湖心黯黕沈黛色，夕阳一半开菰蒲。是时初冬水不落，悬知崆贶巨壑轰千车。倾崖曲？天长雨，山鬼幽篁人见无。咫尺未登疑有命，评画看山定谁胜。烟云绝境自人间，文采风流隔嘉靖。流落当年惜异才，江山尺绢今残剩。人生衰老来无时，五岳求仙莫辞夐。
唐伯虎墨笔牡丹
作者：姚鼐
朝代：清
体裁：七言绝句

两枝芳蕊出深丛，休比徐熙落墨工。曾向金陵参法眼，了知花是去年红。
唐伯虎赤壁图
作者：姚鼐
朝代：清
体裁：古风

东坡居士赋有画，风月无穷泻清快。画中有赋情亦奇，唐寅使笔能尔为。登高临水秋气悲，山空夜明木见枝。凭虚欲望天涯处，可似湘中瞻九疑。九疑山高湘水深，重华不作哀至今。青枫摇落幽竹林，湘君窈立风满襟。江妃海若夜起会，或有云中竽瑟音。云开月出天寥阔，俛首悲风兴大壑。不见帝子乘飞龙，但有横江之一鹤。横江鹤，何裴褢，苏子乘之去不回。贤者挺生当世才，重之九鼎轻尘埃。脱屣竟从赤松子，赋悬日月何为哉。情往一乐复一哀，后六百岁余玆来。曳杖江头看山碧，思得公语从追陪。请与图中二客偕，今夕何夕月当户。霜落收潦面深渚，凉风吹林荡空宇。作诗要公公岂许。
喜胡冠海至
作者：姚鼐
朝代：清
体裁：七言律诗

高树寒阴落掩扉，城头钟阜夕烟微。青枫江上人才返，黄菊花初蟹欲肥。行乐系钱随处好，论诗烧烛隔年违。黑头那易身无事，且为频来趁短晖。
喜陈硕士至舍有诗见贻答之四十韵
作者：姚鼐
朝代：清
体裁：古风

初冬言趋家，霜风陨门柳。仲冬擢槁柯，倚门时出首。望子逾彭蠡，计日当至否。远惟古圣籍，义富若渊薮。鲰生非宏知，钻研百代后。譬如物有十，或取一遗九。虽然窃自欣，千金享家帚。执裾时语人，充耳莫为取。独子甚见阿，戒车屡载糗。就我金陵馆，居我西序牖。往复意属厌，忘餐尝及酉。怀此三改岁，述别自癸丑。今夏寄书说，定当访衰叟。起帆盱江曲，款户龙眠口。季冬霜雪霁，薄暮客造霤。蜡梅红烛下，胆瓶灿金扣。竟得展一笑，共此篘新酒。人生乐莫乐，久别还执手。况日迫桑榆，小聚那易有。呼我稚孙前，俾子问名某。俯仰人閒士，感叹及贤舅。我出铭墓文，尔读目泫浏。新诗情邃切，见贻媲琼玖。弸中子多文，昃离吾鼓缶。敢谓横海鳞，制以寡妇笱。频年洪州试，似不辨稂莠。升牒名九十，子璞乃未剖。所贵士豪杰，千祀期尚友。威凤登绛霄，奚较翪企丑。本心如日轮，遭蚀情欲诱。始谓微掩缺，继昏昼见斗。愿子念没世，崇树三不朽。迁义如转圜，而内坚所守。文章非小技，古哲逮今寿。超越彼粗粝，固在频投臼。海内谅多贤，荷于老夫厚。区区相望心，岂在金悬肘。北瞻宛邱道，严君今众母。乐哉子行逮，升堂奉荁滫。别离未须恤，雅志幸勿负。
嘉庆丁巳三月十六日阻风于繁昌三山矶因游三华庵庵为僧山若建山若传为明进士楚人不知其姓名国变后为僧塔在庵左侧·其二
作者：姚鼐
朝代：清
体裁：五言律诗

胜国传遗老，开山托巨矶。三衣藏服冔，一钵寄餐薇。名姓尘寰灭，波涛过客稀。祇听松竹韵，三叹出岩扉。
嘉庆八年九月二十二日马雨耕邀游双溪是日为雨耕七十初度作一诗呈之
作者：姚鼐
朝代：清
体裁：七言律诗

万叠苍山两白头，清霜锦树照深秋。松岩雨径交行屐，苔石风亭醉掩裘。世上敢言槃涧大，樽前差幸役车休。几人七十能强健？况得相从物外游。
嘉庆戊午二月十一日携持衡偕左良宇叔固张侍乔晴牧素从同游双溪四子留宿山中侍乔及余持衡暮归忆去岁是时亦与诸君游集于此因作二首·其一
作者：姚鼐
朝代：清
体裁：七言律诗

于嶂龙眠碧玉围，双溪蟠绕玉龙飞。圆堤松响交山阁，曲崦花光照礀扉。青草已埋黄閤骨，绛霄还振素流衣。衰羸幸与年年会，昏黑犹嫌早命归。
嘉庆戊午二月十一日携持衡偕左良宇叔固张侍乔晴牧素从同游双溪四子留宿山中侍乔及余持衡暮归忆去岁是时亦与诸君游集于此因作二首·其二
作者：姚鼐
朝代：清
体裁：七言律诗

此邦曾住李公麟，何处山庄閒翠筠。众壑莫如今据地，四朝谁问昔时人。雨过涧涨多新响，崖阖林开别贮春。玉局黄门徒对画，吾曹差胜得身亲。
嘉庆辛酉十二月二十日访方天民于龙眠
作者：姚鼐
朝代：清
体裁：七言律诗

寒空欲雪雨霏微，草径孤筇傍石矶。碧玉山围修竹宅，梅花时叩故人扉。苍茫旧事谈尘劫，寂历新诗近道机。更约小桃红破后，来餐春涧蕨芽肥。
四合山阻风
作者：姚鼐
朝代：清
体裁：五言律诗

柳枝摇不息，久立望空津。帆势遥投戍，涛声故近人。云光开岸晚，草色澹溪春。安得知言者，披襟志一申。
因瑰才而究奇
作者：姚鼐
朝代：清
体裁：古风

大木得工师，因材结构宜。不缘操斧巧，岂见豫章奇。桴有飞龙翼，窗来玉女窥。穹窿成画栋，岌嶪负文机。伟自山林出，高为殿阙资。天朝方采择，珍重所堪为。
坳堂观察自安徽返将归济南仍入都补官饯之于清凉山
作者：姚鼐
朝代：清
体裁：七言律诗

天门赤岸涉波涛，问讯秋来迹已劳。风雨才晴将送远，江山无际共登高。重来郭伋谁能必，独立王尊气自豪。衰眼摩揩瞻事业，何妨万里纵旌旄。
城南修禊诗
作者：姚鼐
朝代：清
体裁：古风

暮春正三日，来会城南隅。长川明若练，其上源西湖。下输南海子，草桥贯中途。昼阴天多风，杨柳密复疏。草芽沙岸绿，苇席纵横舒。面流坐中林，默数同会徒。长者二十五，幼稚十人馀。自从导此川，种树岁增株。我来再修禊，风景日可娱。何况冠盖众，前春尚不如。是时朝廷清，在列多钜儒。清修好名节，室不闻笙竽。四海草野贤，招徕尽于于。相从抗论古，薄游散其劬。山阴虽可慕，岂若帝王都。群贤及古哲，文藻复交敷。鼐也最寡闻，宽世容其愚。颇减吏事责，与使谈诗书。累从诸公后，观览物华初。当有异世贤，慨慕今玆无。中筵既自幸，回念顾郁纡。昔者孔氏门，材孰非时须。后先及疏附，所欲返唐虞。如何浩歌人，舍之风舞雩。乃知士有志，圣人不与渝。既乏经世略，披褐宜田庐。辽哉千古会，日月终不居。夕阳散车马，长途晀广虚。属斯告后来，慨焉或念诸。
城隍山
作者：姚鼐
朝代：清
体裁：七言律诗

秋风吹荡乱云开，晓踏吴山顶上来。左右江湖遥会合，东南天地此徘徊。宋宫衰草烟中白，沧海惊雷势尽回。都邑且誇今日胜，趾前城郭抱楼台。
埽叶楼
作者：姚鼐
朝代：清
体裁：七言律诗

碧云垂下大江流，坐倚江城古石头。丹嶂欲平犹作巘，青枫未落已成秋。三山夕照新林渚，万里西风埽叶楼。虎踞地形犹在眼，清凉深院发鸣虬。
壬戌正月四日有怀天民
作者：姚鼐
朝代：清
体裁：七言律诗

爱君深谷结茅茨，拥坐梅花千万枝。贪就子云论字久，其如元亮欲眠时。松杉蔽径才通涧，风雪空山独咏诗。容有一函来见讯，樵夫担出白云迟。
壬申四月朔陈蓟庄招游隐仙庵承和题庵中旧句奉酬一首
作者：姚鼐
朝代：清
体裁：七言律诗

青溪水长君初到，红药花开我共探。昔画三君传颖上，今逢季子在江南。馀春澹荡添新绿，细雨冥濛闭众岚。安得世间幽绝地，常教相对并茅庵。
复阻风
作者：姚鼐
朝代：清
体裁：五言律诗

三月莺花尽，江村直似秋。阴从亭午合，风挟暮潮留。水气㑴厓上，寒声在树头。长年仍益缆，水宿亮多忧。
夏夜
作者：姚鼐
朝代：清
体裁：七言律诗

旧读残书向几横，新阴邻木隔墙生。檐风草阁方孤坐，云月蕉窗度二更。扰攘蚊䖟无一影，缠绵络纬有馀声。讴吟自觉偷閒便，那比前贤挟胜情。
夏夜
作者：姚鼐
朝代：清
体裁：七言绝句

黄昏急雨夜中收，起见华云吐玉钩。久立玲珑阶下影，树梢风过已鸣秋。
夏日
作者：姚鼐
朝代：清
体裁：五言律诗

空庭朝复暮，邈尔若无依。自顾与人远，方知近道稀。暑云檐外尽，晚日竹中微。谷鸟翩翩影，孤翔识所归。
夏日天长
作者：姚鼐
朝代：清
体裁：五言排律

曦御行南陆，迢迢昼未央。立圭占影短，旋式觉天长。缓送葵心转，迟生竹荫凉。薰风方澹荡，晴漏倍悠扬。久畀三农作，欣看万汇昌。域中舒化日，天子正当阳。
夏日绝句二首·其一
作者：姚鼐
朝代：清
体裁：七言绝句

数株当户绿交加，徙倚前荣见早霞。忽有宿禽惊起语，露梢飞落石榴花。
夏日绝句二首·其二
作者：姚鼐
朝代：清
体裁：七言绝句

墙头高树绿云天，谢尽馀花未噪蝉。掩卷看阴移午后，数声啼鸟在风前。
夏昼斋居三首·其一
作者：姚鼐
朝代：清
体裁：古风

中庭荣夏木，霭此南荣幽。微风汎其阴，好鸟鸣相求。乍聆已可怡，移时复悠悠。未知古与今，此意有迁不。愿言观吾生，托与万物游。
夏昼斋居三首·其三
作者：姚鼐
朝代：清
体裁：古风

终日居揵户，披卷慰寂寥。久坐生微凉，不待轻纨招。上览虞夏兴，下及衰乱朝。耳目虽不接，感叹自萧条。举首望中庭，忽敛西阳骄。乔木阴暮气，朱霞灼穹霄。檐昏已飞蝠，林杪犹鸣蜩。俯仰万化中，安知盈与消。
夏昼斋居三首·其二
作者：姚鼐
朝代：清
体裁：古风

望道苦弗见，安敢轻为言。大哉天地化，示人初不烦。物表时一遇，忽又汨其源。孤生千载后，属念祇弗諠。客从茅山来，教我默自存。服气至万息，顾见天地根。多谢丈人意，求生固有门。謷乎游恣睢，何为畜于樊。
夕怀
作者：姚鼐
朝代：清
体裁：古风

西岭敛斜规，馀晖犹辨色。暗牖此终日，俛起释书策。巡檐风萧萧，坠叶动阶石。群鸦得枝栖，复起噪林侧。万物皆寓形，何者为主客。追前信已愚，探后讵为适。举首默无论，寒月偶清夕。
夜抵枞阳
作者：姚鼐
朝代：清
体裁：七言绝句

轻帆挂与白云来，棹击中流天倒开。五月江声千里客，夜深同到射蛟台。
夜读
作者：姚鼐
朝代：清
体裁：古风

篝镫每夜读，古人皆死矣。而我百代下，会其最深旨。吟讽至往复，欲罢不可已。安得与之论，谓我能知彼。今世缀文者，异世亦如此。念此衷悽恻，泪下如铅水。顾思文载道，筌蹄徒寄耳。陋哉执此爱，束缚作文士。汝闻天籁乎，飘风满空起。
夜起岳阳楼见月
作者：姚鼐
朝代：清
体裁：七言律诗

高楼深夜静秋空，荡荡江湖积气通。万顷波平天四面，九霄风定月当中。云閒朱鸟峰何处，水上苍龙瑟未终。便欲拂衣琼岛外，止留清啸落湘东。
夜起岳阳楼见月
作者：姚鼐
朝代：清

高楼深夜静秋空，荡荡江湖积气通。万顷波平天四面，九霄风定月当中。云间朱鸟峰何处，水上苍龙瑟未终。便欲拂衣琼岛外，止留清啸落湘东。
大明湖夜
作者：姚鼐
朝代：清
体裁：古风

南山已暝色，回见明湖光。秋尽济南郭，渺然江水长。中流上新月，轻舸复徜徉。烟昏鸥鹭宿，波沈芦荻苍。孤往仍中夜，回飙城曲凉。亭楸高拂雾，寺棘下零霜。佛幢犹立魏，名士正思唐。安知后游者，声迹永相望。
大禹惜寸阴·其一
作者：姚鼐
朝代：清
体裁：五言排律

祗德思神禹，功从自励深。积分稽日驭，失寸儆王心。治欲崇朝遍，时防昃影沈。将令光四海，偏冀驻庭阴。敷土周要服，勤邦切睿忱。微危期允执，晨夕敢忘钦。则范须钧石，怀柔致币琛。嘉谟传圣主，犹凛克艰箴。
大禹惜寸阴·其二
作者：姚鼐
朝代：清
体裁：五言排律

岁月人同历，偏殷古圣心。影占双阙迥，光惜半庭沈。当旰犹忘食，中宵已正襟。如将同度意，弥迫及时忱。密察玑衡运，旁求鼗铎音。俨凭三尺陛，频验一圭阴。亮采功无缓，陈谟意可寻。更闻颁《小正》，应使万民钦。
大观亭
作者：姚鼐
朝代：清
体裁：七言律诗

中丞祠倚石厓青，杖策秋风更一经。举目衰林如脱发，几人采鞠制颓龄。清江三面舒州郭，南岳千峰皖口亭。落照横天鸿雁起，独凭长啸对冥冥。
天界寺阁遇两蜀僧
作者：姚鼐
朝代：清
体裁：七言律诗

南朝宫阙悉榛荆，尚有栴檀阁未倾。坐看青山围建业，来从赤脚下桐城。残英偶尔馀春色，布谷泠然早夏声。万里峨眉僧接䣛，小窗深泼夕阳明。
天门
作者：姚鼐
朝代：清
体裁：五言律诗

草绿濡须口，天青博望门。云山开四面，波浪急东奔。地有千秋感，人伤垂老魂。频年逐帆影，几处认潮痕。
天门山
作者：姚鼐
朝代：清
体裁：五言律诗

万里江流断，双崖地脉通。冥冥浮积气，漠漠送长风。沧海孤帆外，神州落照中。人生如鸟迹，独上俯鸿蒙。
天门阻风
作者：姚鼐
朝代：清
体裁：五言律诗

乱山蟠野合，双嶂矗云开。地拥江声出，天横雨势来。轻蓑渔故往，挑菜市都回。老子惟高枕，东西任击豗。
太白楼
作者：姚鼐
朝代：清
体裁：七言律诗

太白楼头空复空，沧洲晴照碧流东。久伤白发生明镜，每见青山忆谢公。万壑鬣松鸣水上，九秋霜鹘入云中。不妨无客闻高咏，自有江山兴未穷。
太白楼
作者：姚鼐
朝代：清
体裁：五言律诗

李白任城住，于今九百秋。青天东海月，长为挂南楼。三月杨花雪，馀春客济州。凭阑空汶水，相忆下沧洲。
奉答朱竹君用前韵见赠
作者：姚鼐
朝代：清
体裁：古风

朱俟磊落抱奇怀，相逢意气剧飞动。视我诗笔杂一卷，商榷古今真鉴洞。前儒琐屑被屏弃，健笔淩空出奇纵。采玉荆山虎豹竞，织绡泉室鼋鼍共。珍奇海岳悉骈罗，累压方艚与兼鞚。况辱长篇持赠余，大鼎特陈吴寿梦。坐觉古色盈座隅，深夜秉烛耽吟讽。连年摘髭取科第，射策彤庭语惊众。从古豪杰先辇毂，迩来冠盖竞高栋。浆酒藿肉独鄙夷，金奏宫县羞啽哢。首春上将西出师，蚁穴初开天宇空。美君奏赋扬马俦，属草文成万人诵。金闺颇未掩豪雄，长辔宁惟资纵送。嗟余旧业本躬稼，回首寒山馀牖瓮。欲鼠持璞真听荧，射虎临石枉命中。平生思就季主卜，清时焉用贾谊恸。只今潦倒愧君知，奭也雕龙具非用。忆昔谭子刘与陈，时余初随计吏贡。未及相如被放归，郊坰空望觚棱凤。而今幸得比户居，晨夕相从荷倚重。吾生关塞栖迟感，故人江汉飘零痛。落落独为燕市饮，骎骎况对残秋恐。君方簪笔入承明，努力拾遗供侍从。子将散发入林深，好听砰訇泉石閧。
好贤如缁衣
作者：姚鼐
朝代：清
体裁：五言排律

周有司徒善，《缁衣》爱最真。见贤今更少，好德古同伦。倒屐情如故，披襟谊益亲。断金兰共臭，空谷玉为人。馆已登渠屋，餐宜荐八珍。始知三代后，无改秉彝民。
始驾马者反之
作者：姚鼐
朝代：清
体裁：五言排律

骧首气昂然，良驹奋欲先。未经衔勒惯，敢在轸衡前。转使双轮过，才教一辔牵。望尘看后轾，开道异先鞭。熟听鸾和响，时从辙迹旋。柔心方受禦，如舞遂无愆。超母才非抑，驰云德欲全。圣谟垂幼学，蒙养正希贤。
婺源胡奎若藏黄石斋自书五言诗迹题后
作者：姚鼐
朝代：清
体裁：七言律诗

直言濒死荷戈馀，社稷犹思再埽除。指佞朝廷惟汲黯，存亡时势异申胥。秋来草没宫门路，夜半镫寒屋漏书。要识艰危成节概，不随流俗在平居。
孔信夫舍人自扬州挐舟见访将自此适苏州章淮树观察邀与共观家伎因作此送信夫
作者：姚鼐
朝代：清
体裁：七言律诗

樱笋成时燕入堂，当轩阴重草初长。共扶白发三千丈，来看金钗十二行。滟座玉船倾若下，指涂蒲席向吴阊。明朝萍迹都成忆，耳识仍增记绕梁。
孔撝约集石鼓残文成诗
作者：姚鼐
朝代：清
体裁：古风

在昔成周造西土，日出海隅皆奄抚。同文遂光天子政，异学敢施私智舞。大蒐有礼朝金舄，小雅馀萹镌石鼓。东迁孔子悼《诗》亡，史有阙文吾尚睹。倔兴㬥国尚首功，拨去古文焚一炬。小篆从玆法丞相，《爰历》竞言受车府。援笔且便徒隶才，立政安求周召侣。虽然六体试古文，尚有典刑存一缕。魏晋以后述者稀，科斗仅传逮韩愈。厥后推求钟鼎文，形响猜疑似聋瞽。铭勒谁可迹�梁，真伪奚能知《岣嵝》。独留此鼓见周人，犹似裔孙瞻鼻祖。文士甲癸纷臆决，强定成宣道文武。断文阙义那得知，伟画奇模差可数。一朝联缀使完善，坠玉零珠同贯组。文王清庙固难睎，急就凡将真下頫。乃知翰林有奇智，鍊石星躔如可补。尝疑秦篆一家学，叔重虽精犹异古。言之成理或近凿，有似郢人书烛举。保氏本体益茫昧，后贤傅说时舛午。日在茻中会意草，背私公乃韩非语。岂如石鼓坚可信，乃谚胡为讥厥父。说礼无徵伤杞宋，崇旧有由敬收吁。嗟君好古如食蹠，快读奇字尝如吐。益友多闻求寡昧，家法虚怀铭伛偻。何当再发壁中书，小学源流胜张杜。
孙渊如观察万卷归装图
作者：姚鼐
朝代：清
体裁：七言律诗

自兴雕板易钞胥，市册虽多乱鲁鱼。君自石渠翻七略，复依官阁惜三馀。世推列架皆精本，我愿连墙借读书。政恐衡山承召起，牙签三万又随车。
安肃道中
作者：姚鼐
朝代：清
体裁：古风

檐声三夜滴床头，海日三朝照衣领。风清每快行人意，泥滑仍为车辙梗。南行常绕西山麓，青铜新沐烟鬟影。出岫湿云行自媚，蔽野绿阴寒且静。高禾连垄出芒槊，行潦逾道跳蛙黾。更有水田白鹭飞，便如长夏江南境。少年燕赵苦行役，十七年閒一俄顷。故人黄土宁复见，古道荒烟聊自省。竹舆梦断一萧疏，高木嘶蝉挂残影。
宋人水殿图
作者：姚鼐
朝代：清
体裁：七言绝句

金波鳷鹊丽秋光，高下空明水一方。天净不知河汉转，玉阶风露觉新凉。
宗人无锡半塘令君置酒寄畅园漫成一首
作者：姚鼐
朝代：清
体裁：七言律诗

九龙山下好园林，云物秋来涧户阴。回棹江湖孤客迹，举杯风雨故人心。青苍石树淩空色，隐见岩泉注壑音。此地买田阳羡近，总将遗迹付登临。
官塘
作者：姚鼐
朝代：清
体裁：七言绝句

碧云岩壑盘遥势，斜日榛林映晚清。涧虎欲来风满谷，四山秋叶一时鸣。
定州
作者：姚鼐
朝代：清
体裁：七言律诗

东横海右中山国，西接天边御射台。辨谤获君从古少，成功食子令人哀。飞流倒马关中出，急雨卢龙塞外来。欲下高原更回首，尚疑奇士在蒿莱。
定州遇雪
作者：姚鼐
朝代：清
体裁：古风

夜出真定府，已行一百里。日晡人马倦，西风大无比。大声长绕空，沙石四面起。竹舆转人肩，翻翻欲见㡳。偷眼望太行，乱云出其里。落日映其上，昏黄到山趾。投憩道边庙，相对袖缩指。面色才一回，计程不可已。入舆坐龟息，下帷任所诣。渐闻栖鸦声，始知风稍止。张镫到定州，空庭月如水。欲看雪浪石，城闭二更矣。夜卧声更寂，寒光忽透纸。不知何时雪，茫茫没人履。踏冰渡唐河，隔岸朝暾启。
宿德化县
作者：姚鼐
朝代：清
体裁：五言律诗

南行三百里，举首白云端。大壑连阴霭，中天峙碧峦。夜潮千嶂闭，明月九江寒。更就东林宿，萧条钟磬阑。
宿摄山寺
作者：姚鼐
朝代：清
体裁：七言律诗

严风洗雾出芙蓉，含冷流哀越几重。拄杖曙云惊鸟宿，古碑秋雨读苔封。交流急涧鸣千步，极北凭江更一峰。谁识风涛邻咫尺，不妨幽壑自从容。
宿摄山幽居僧舍次日略览山中诸胜逮暮遂归
作者：姚鼐
朝代：清
体裁：古风

五月暑未甚，况经新雨馀。摄山若云起，飘然望远墟。出郭偕好事，入谷扣幽居。日晡禽声凉，崦风迓篮舆。万树欹涧壑，一镫耿轩疏。夜幮傍佛龛，晚案得山蔬。云白绿林外，鸟啼朝日初。推枕靧清泉，杖策曳轻裾。杂石拥树根，万叠云涛如。穿径石云中，杳然疑蹑虚。法刹引遐历，宫树亦瞻诸。高松荫暍行，清若循阶除。亭午不逢客，寂尔惟钟鱼。回首金碧转，始知山径纡。耸望最高峰，筋力乏升岨。循年嗟老矣，视日盍归欤。复向山僧约，期余岩桂舒。
寄仲孚应宿
作者：姚鼐
朝代：清
体裁：古风

曰余性质呐，谐物无言词。游宦二十载，殊乏新相知。依依乡闾爱，握手自丱羁。臭味若椒茝，非是孰为思。今年览云梦，飘飖来沙羡。江汉一以会，秋水浮天垂。广川起孤望，日落吹参差。忆昔各年少，共戏澄江湄。青天澹秋色，帆举风飔飔。海月万里上，属酒酬清诗。欢乐去不复，青鬓将成丝。万事无不改，风景长如斯。拂衣便可去，潜霍吾前期。
寄仲孚应宿
作者：姚鼐
朝代：清
体裁：七言律诗

虫臂观生非有象，马肝持论故无亲。虚名那办星牵轭，猛士难翻日转轮。但使琴渔从叔夜，不妨樱笋送残春。白云凭语相思剧，三月溪山两故人。
寄仲郛
作者：姚鼐
朝代：清
体裁：七言律诗

天外思将新岁酒，雪中同醉故人家。折梅忆客楚江远，冻竹闭门山郭斜。春昼锄犁无素业，少年词赋共青霞。长安沟柳看垂发，直恐相望到鬓华。
寄任幼直
作者：姚鼐
朝代：清
体裁：七言律诗

昔开金匮集群贤，花药春风坐榻连。藏史著书归苦县，祠官侍礼在甘泉。羁闲系马阶前地，怅望飞鸿树杪天。岂必知音当代少，众中时一鼓琴弦。
寄友
作者：姚鼐
朝代：清
体裁：古风

一室闻秋雁，倏有江海思。空水澹寒天，遥待孤帆至。念君朝未来，谁当共吾逝。相望隔清溪，西风满林次。
寄友
作者：姚鼐
朝代：清
体裁：七言绝句

千仞青岩万壑云，辞家藤杖谒匡君。玉箫吹处非人世，江上秋风偶一闻。
寄叶书山十丈·其一
作者：姚鼐
朝代：清
体裁：七言律诗

侧闻八十志犹长，尽取遗经发宪章。一卷岂容群閧市，千秋何让再升堂。无人当代传朱墨，有愿平生结老苍。瞻望淮南真室迩，裴褢燕北又春阳。
寄叶书山十丈·其二
作者：姚鼐
朝代：清
体裁：七言律诗

叶刘年岁略相随，先伯同行又后之。至贵不关天子爵，齐名起作众人师。青州邴郑原同术，林下瞻孚倏异时。四国传公欣老健，一家如我独涟洏。
寄吴殿麟
作者：姚鼐
朝代：清
体裁：七言律诗

天都山下结茅茨，闭户盘桓自命蓍。弟子三千周士贵，公孙五十汉徵迟。朝中筐箧将更策，天下文章要起衰。闻道洛阳才不世，吴公第一始深知。
寄和刘海峰三丈游伊阙之作
作者：姚鼐
朝代：清

闻去梁园超广武，西登阙塞眺黄河。伊阳风雨从中出，洛下山川向北多。白发上宾聊自许，青春归兴复如何。且从浩荡诗怀剧，莫念沈沦壮岁过。
寄天柱山人
作者：姚鼐
朝代：清
体裁：五言律诗

天柱万重云，云中抗栋棼。岩花稀见客，松荫独随君。浣手旁行字，琴心《内景》文。坐忘如著论，须与谪仙闻。
寄子颍禹卿
作者：姚鼐
朝代：清
体裁：七言律诗

拔地凌江峙碧峰，水云禅榻此相从。解衣萝薜岩前石，倚被旃檀阁外钟。三客并知非一世，两山回望有馀踪。太虚为室时相见，岂为离忧日置胸。
寄孔撝约
作者：姚鼐
朝代：清
体裁：七言律诗

岱山枞桧郁嵯峨，礀户秋风吹女萝。早厌雕虫卑入室，迟归金马且槃阿。萌芽颇叹言诗少，枝叶惟嫌拟易多。千古著书非近用，庙堂伊郁独弦歌。
寄朱二亭
作者：姚鼐
朝代：清
体裁：七言律诗

念君里舍会丝簧，独屏吟诗两鬓苍。闭户不知谁与语，向人自谓我非狂。居惟瓮牖仍耽酒，行过旗亭就卖浆。送我横江归艇疾，蜀冈西望几斜阳。
寄李雨村
作者：姚鼐
朝代：清
体裁：七言律诗

故人与我尚人閒，曾傍金羁玉笋班。地势风烟难蜀道，天涯云水各江关。偶将文笔传消息，竟谢簪缨孰往还。衰鬓不妨论事业，发挥潜德又诛奸。
寄潞川
作者：姚鼐
朝代：清
体裁：古风

江云万重合，中有故人行。西风吹落照，一半向芜城。君家种新竹，墙阴雨中长。若为北窗来，萧萧数声响。
寄灵谷僧
作者：姚鼐
朝代：清
体裁：五言律诗

自昔居灵谷，终年听石湍。落花趺坐软，深树衲衣寒。孤月胸前指，千山定后看。无缘居士室，暂接问轻安。
寄王禹卿
作者：姚鼐
朝代：清
体裁：五言律诗

竟日无人至，萧萧风雨凉。楼台凭晚霁，天地正青苍。思尔西湖去，拿舟春草长。无因闻玉笛，烟月夜琅琅。
寄苏园仲
作者：姚鼐
朝代：清
体裁：古风

苏君信慕古，阅世如有道。荡荡胸臆閒，不知何者好。小心众人内，高视万物表。徒欲春驯雉，而羞夜撮蚤。作吏见不能，收身岂嫌早。平城山后郡，八月衰塞草。蠥狐祥一邱，固由佳士少。君往聊托居，已使陋俗矫。日昨向汾阴，南行就粳稻。目病细书难，交疏吴语悄。儿瘦苦忆翁，女嫁已泣媪。授馆赖主贤，妻孥稍相保。嗟我别君来，仰见昏中昴。千里悬一心，频摇不可爪。位置贤者生，岂不在苍昊。正以松柏姿，不厌藜藿饱。诸生朱游客，数纸山公嬲。寄声问起居，曷以终素抱。
寄袁香亭
作者：姚鼐
朝代：清
体裁：七言律诗

同岁书生尽白头，异时江国共登楼。苍茫身世馀孤策，历落山川又九秋。云出易迷岩曲岫，雁飞难到海南州。却闻壮事犹能作，谈笑吴霜拭佩钩。
寄赵瓯北
作者：姚鼐
朝代：清
体裁：七言律诗

一克归期不可留，送君藤杖已登舟。侯门定乐孙曾绕，望远其如故旧愁。重合固应称吉语，计年良是事奢求。只欣巨集添新卷，健笔淩云胜黑头。
寄释诵苕
作者：姚鼐
朝代：清
体裁：七言律诗

瓶钵相逢慧业兼，碧云诗法授江淹。离居一夕身衰白，禅悦多时味属恹。陶令社容耽枕曲，周生室久谢无盐。却思半日山光寺，共听风铃语塔檐。
密云县
作者：姚鼐
朝代：清
体裁：七言律诗

当道孤城一水边，渔阳斜照隔城悬。断崖朔吹来阴地，连塞横山蔽远天。设险檀州防禦所，建安蓨令堑湮年。男儿未办安边策，略借曹暪定损贤。
寒食雨
作者：姚鼐
朝代：清
体裁：七言律诗

细雨泠风日夜催，阴沈庭户长莓苔。山城树底花频坠，关路淮南客未来。三月晚春悲老物，百年后死待奇才。坐看暝色阶前合，北向寒空数雁哀。
寒食雨
作者：姚鼐
朝代：清

细雨泠风日夜催，阴沈庭户长莓苔。山城树底花频坠，关路淮南客未来。三月晚春悲老物，百年后死待奇才。坐看暝色阶前合，北响寒空数雁哀。
寺寓赠左一青
作者：姚鼐
朝代：清
体裁：七言绝句

南北风烟万里深，对君王舍有香林。春来夜夜江南梦，不及高斋听雨心。
将会梦楼于摄山道中有述
作者：姚鼐
朝代：清
体裁：七言律诗

太平门外雨初晴，又听新蝉第一声。转毂年光逢小暑，夹衣天气似清明。山云近作迎人态，僧院归如返舍情。未死故人重执手，举看藤杖一枝轻。
将去杭州项秋子邀饯余及持衡于其宅同会者孙心莳侍讲孙贻谷观察潘兰垞道长以一诗留别诸君
作者：姚鼐
朝代：清
体裁：七言律诗

绝境东南偶杖筇，西湖十卧寺楼钟。无边风月随千里，不尽溪山任万重。樽酒偕来寻旧梦，云帆何处计前踪。世间那有长相对，留语天涯庆此逢。
屡于杨存斋宅观牡丹呈一首
作者：姚鼐
朝代：清
体裁：七言律诗

自下名花处处栽，迎风浥露倚亭台。不知盛事终何日？且慰衰颜又一回。多品君家迟共早，惜春吾迹去还来。未须分别矜奇种，总与留连覆渌醅。
山似洛阳多
作者：姚鼐
朝代：清
体裁：五言排律

为爱金陵秀，中原地不殊。洛阳山最胜，天阙景还符。匝匼层峦涌，参差列岫敷。入郊青未了，绕郭势如趋。东晋犹西晋，新都拟旧都。有峰皆北向，凭水作横图。太白方辞阙，轻舟竟入吴。登临回忆处，嵩少梦游无？
山寺
作者：姚鼐
朝代：清

四山动秋响，高林黯将夕。披云度寒榛，暮阴下前壁。寺门风萧萧，飞叶满岩积。箐屿暗深溪，淙鸣出穹石。想见谷口外，落日远峰碧。一磬流烟中，万壑抱檐隙。岂无湛冥人，于兹衣萝薜。初月辉易尽，怅望遂停策。
山寺
作者：姚鼐
朝代：清
体裁：古风

四山动秋响，高林黯将夕。披云度寒榛，暮阴下前壁。寺门风萧萧，飞叶满岩积。箐屿暗深溪，淙鸣出穹石。想见谷口外，落日远峰碧。一磬流烟中，万壑抱檐隙。岂无湛冥人，于玆衣萝薜。初月辉易尽，怅望遂停策。
山行
作者：姚鼐
朝代：清
体裁：七言绝句

布谷飞飞劝早耕，春锄扑扑趁初晴。千层石树通行路，一带山田放水声。
山行
作者：姚鼐
朝代：清

布谷飞飞劝早耕，春锄扑扑趁初晴。千层石树通行路，一带水田放水声。
山行
作者：姚鼐
朝代：清
体裁：七言律诗

石径幽岩竟日曛，杖藤行逐远樵闻。纵无世外冥鸿翼，犹爱林閒野鹿群。春渚夭桃无杂树，暮天残雨有行云。故人溪口如相问，何物空山可赠君。
山行·布谷飞飞劝早耕
作者：姚鼐
朝代：清

布谷飞飞劝早耕，舂锄扑扑趁春睛。千层石树遥行路，一带山田放水声。
山高月小
作者：姚鼐
朝代：清
体裁：五言排律

重嶂临秋壑，琼圭上碧峦。地高天四面，岩抱月孤寒。氛气消空际，圆轮正夜阑。九霄清质外，一点万峰端。玉宇微风转，青林白露团。有辉澄似水，无晕小如丸。独赋江山静，回瞻天地宽。摄衣凭赤壁，兴极欲归难。
岁除日与子颍登日观观日出作歌
作者：姚鼐
朝代：清
体裁：古风

泰山到海五百里，日观东看直一指。万峰海上碧沈沈，象伏龙蹲呼不起。夜半云海浮岩空，雪山灭没空云中。参旗正拂天门西，云汉却跨沧海东。海隅云光一线动，山如舞袖招长风。使君长髯真虬龙，我亦鹤骨撑青穹。天风飘飘拂东向，拄杖探出扶桑红。地㡳金轮几及丈，海右天鸡才一唱。不知万顷冯夷宫，并作红光上天上。使君昔者大峨眉，坚冰磴滑乘如脂。攀空极险才到顶，夜看日出尝如斯。其下濛濛万青岭，中道江水而东之。弧臣羁迹自叹息，中原有路归无时。此生忽忽俄在此，故人偕君良共喜。天以昌君画与诗，又使分符泰山址。男儿自负乔岳身，胸有大海光明暾。即今同立岱宗顶，岂复犹如世上人。大地川原纷四下，中天日月环双循。山海微茫一卷石，云烟变灭千朝昏。驭气终超万物表，东岱西峨何复论。
岁除日与子颍登日观观日出作歌
作者：姚鼐
朝代：清

泰山到海五百里，日观东看直一指。万峰海上碧沈沈，象伏龙蹲呼不起。夜半云海浮岩空，雪山灭没空云中。参旗正拂天门西，云汉却跨沧海东。海隅云光一线动，山如舞袖招长风。使君长髯真虬龙，我亦鹤骨撑青穹。天风飘飘拂东向，拄杖探出扶桑红。地底金轮几及丈，海右天鸡才一唱。不知万顷冯夷宫，并作红光上天上。使君昔者大峨眉，坚冰磴滑乘如脂。攀空极险才到顶，夜看日出尝如斯。其下濛濛万青岭，中道江水而东之。孤臣羁迹自叹息，中原有路归无时。此生忽忽俄在此，故人偕君良共喜。天以昌君画与诗，又使分符泰山址。男儿自负乔岳身，胸有大海光明暾。即今同立岱宗顶，岂复犹如世上人。大地川原纷四下，中天日月环双循。山海微茫一卷石，云烟变灭千朝昏。驭气终超万物表，东岱西峨何复论。
岳州城上
作者：姚鼐
朝代：清
体裁：七言律诗

高接云霄下石矶，城头终日敞清晖。孤筇落照同千里，白水青天各四围。山自衡阳皆北向，雁过汇外更南飞。人閒好景湘波上，却照新生白发归。
岳麓寺
作者：姚鼐
朝代：清
体裁：古风

万林围一岭，古寺仰白日。客来亭午后，峰阴落崷崒。山巅长风起，鼓荡四萧瑟。寒声沈溪涯，激转久未毕。老僧寂来对，坐石邈悽慄。延登佛阁望，清湘隔林出。雉堞带洲斜，帆樯转云疾。此身偶南寄，天光正东溢。新霜倏已零，斑驳青林密。殿角两鬣松，风雨失俦匹。惟有石閒泉，澄泓总如一。前贤杳无见，来者怅难必。试将万古怀，移问金仙术。
左兰城见寄古铜器谓之洗非也盖刁斗之小者耳所容不及一升戏作一诗
作者：姚鼐
朝代：清
体裁：古风

古鐎如釜柄而足，今之至者形乃同。昼炊不饱壮夫腹，夜击犹警罢士躬。想从云车入云垒，白草龙沙逾万里。行色终辞马足尘，清风却傍蟳书几。君不见缓带犹无挽强力，升米不能尽一食。磊落寸衷包武库，票姚万骑随麾斥。但持此器出萧关，肤公自勒天山石。又不见惜翁衰老将尽年，见此虽小亦呺然。挈取山行煮野菜，击歌聊和《采芝篇》。
市南宜僚弄丸
作者：姚鼐
朝代：清
体裁：五言排律

末艺通于道，抟丸亦可誇。销声楚国士，托迹市南家。质或同埏埴，形元杂聚沙。圆如珠错落，飞作雨横斜。指上疑呈月，空中即陨花。一廛聊戏弄，万目自惊嗟。斗已忘蛮触，兵旋靖镆铘。当筵仍祭酒，宣圣亦心嘉。
平原咏东方生
作者：姚鼐
朝代：清
体裁：五言律诗

陛戟千官列，衣冠九尺豪。滑稽通强谏，辞赋变《离骚》。车就公孙借，家令少妇操。惟羞齿编贝，长对口无毛。
应山至孝感道中
作者：姚鼐
朝代：清
体裁：古风

山光异远近，閒若重楼花。行人度高下，起落波中槎。足迹未辨郧随国，半生左史窥浮夸。义阳关南出鸟道，纵观苍壁澄朝霞。野田茅屋秋未冷，高藤翠木樛相加。千峰南尽出江面，一鸟东可投吾家。上游势已据荆郢，左肱屈更招蕲巴。胸吞云梦不芥蒂，囊括汉国无离�。宜有奇才表荆楚，不然深谷逃麇麚。惜哉我行不得遇，翩翩且逐投林雅。
应山至孝感道中
作者：姚鼐
朝代：清

山光异远近，閒若重楼花。行人度高下，起落波中槎。足迹未辨郧随国，半生左史窥浮夸。义阳关南出鸟道，纵观苍壁澄朝霞。野田茅屋秋未冷，高藤翠木樛相加。千峰南尽出江面，一鸟东可投吾家。上游势已据荆郢，左肱屈更招蕲巴。胸吞云梦不芥蒂，囊括汉国无离𠇗。宜有奇才表荆楚，不然深谷逃麇䴥。惜哉我行不得遇，翩翩且逐投林雅。
应山至孝感道中
作者：姚鼐
朝代：清

山光异远近，间若重楼花。行人度高下，起落波中槎。足迹未辨郧随国，半生左史窥浮夸。义阳关南出鸟道，纵观苍壁澄朝霞。野田茅屋秋未冷，高藤翠木樛相加。千峰南尽出江面，一鸟东可投吾家。上游势已据荆郢，左肱曲更招蕲巴。胸吞云梦不芥带，囊括汉国无离？。宜有奇才表荆楚，不然深谷逃麇。惜哉我行不得遇，翩翩且逐投林鸦。
康熙閒无为州僧曰修学死而其身不坏其徒涂以金奉于所居三官庙舟过瞻之作诗
作者：姚鼐
朝代：清
体裁：古风

是身一尘垢，与物孰为亲。有迹与无象，二者孰为真。借问此比邱，方其阅世辰。杳乘六气辨，万汇同一钧。纵复随化往，存者犹日轮。何为累一蜕，长托玆川津。万劫一刹那，久暂固已均。不以去为快，不以存为珍。见者自分别，何足议至神。连朝卧小艇，了不见异人。蹑屣谒导师，默与扣净因。推测可与否，定知师不嗔。出门纵鸣橹，烟雾江泯泯。
延祐元年江西乡试石鼓赋卷题后
作者：姚鼐
朝代：清
体裁：古风

小赋八首苏君书，我初见之詹事箧。短檠风动目揩频，长卷夜寒手钞怯。延祐正当元运中，诏书初行贡举法。主司聘用行省书，布衣名上州县牒。十八路并集隆兴，第二场中题试帖。至令异日迹还留，想见同年心最惬。当时邓公主浙试，深袅吴生奏乡捷。声名传少惜终沦，拔取虽多颇非躐。低佪千载岐阳鼓，笑谈一代慈恩塔。文字贫儿矜敝帚，宇宙飘风吹落叶。赋好谁人手可叉，时过几日须当镊。童幼尝为扬子云，长大更思袁伯业。世閒笔墨未能抛，太息古人讥目睫。
弟从臣之嘉颂
作者：姚鼐
朝代：清
体裁：五言排律

翠辇风云会，群公献颂频。才华纷艺苑，论次属枫宸。濡翰争先出，连篇看杂陈。文皆优博奕，赋最贵诗人。贾傅堂谁及，相如室觊臻。卑同春豫谚，高法载歌臣。盛德形容备，摛词藻鉴真。莫嫌辞甲乙，授简总皇仁。
张印沙七丈得先职方亦园故址作逸园
作者：姚鼐
朝代：清
体裁：古风

吾邑青山围四境，小嶂城西庳亦胜。昔吾先世笼有之，遂作两园地相并。其后阅姓凡几家，败牖颓垣蓬满径。新堂忽起辟荆榛，旧木犹存覆阴映。百年父老观废兴，举觞竞来为地庆。丈人健吏勇为国，尝抑豪彊沮奸倖。馀才归逸作玆园，举废治荒譬为政。贱子归休一亩宫，横榻仅容支麈柄。每于田野纵嬉游，复荷乡闾同爱敬。霜风吹澹夕阳时，往听僧庵打钟磬。开轩松竹复清疏，解带亲交共觞咏。坐久时逢归鸟斜，饮罢仰看圆月正。百岁如轮那得知，一日纵狂何足病。老梅岩隙已含苞，更待雪香攀石磴。
张吕环选胜图
作者：姚鼐
朝代：清
体裁：五言律诗

何处龙眠胜，无如太傅坟。岚光千嶂合，泉响四边分。前月吾行至，春风鸟独闻。只怜烟月暝，幽绝不逢君。
张惺斋见示先赠侍读公西阪草堂集辄题一首
作者：姚鼐
朝代：清
体裁：七言律诗

数卷清风迥出群，正如缥缈敬亭云。宣城古是诗人地，张氏才多奕世闻。踰岭奇游苏玉局，登楼伤别杜司勋。通家独恨升堂阙，聊比中郎志郭君。
张方伯祠
作者：姚鼐
朝代：清
体裁：五言排律

历数天将改，藩篱国早亡。士馀忠壮志，家在战争场。女烈甘怀石，臣心尽布裳。同闾悲旧史，异代入祠堂。树积阴云黑，旗翻落日黄。行游魂魄毅，溟海地茫茫。
归舟
作者：姚鼐
朝代：清
体裁：七言律诗

风起横江晚未休，踌躇山下送归舟。远天青白依依日，近树丹黄飒飒秋。早岁经过忘故迹，百年死丧忆前俦。老翁万事投空寂，只写清诗处处留。
彰德怀古
作者：姚鼐
朝代：清
体裁：七言律诗

鞞铎居然拥伯才，地蟠河朔气佳哉。丹崖秋幸黄华馆，玉貌春歌金凤台。漳水东流何日尽，高城西对夕阳开。独怜石柱平城去，犹似铜人洛下来。
往与长沙郭昆甫游历城西见小千佛寺菊花甚盛昨复过其处残菊无几寺僧亦亡是时昆甫殁一年矣适竹君又次前韵来勉仆为学辞意甚美中颇念及昆甫并吾乡孙汝昂余感其事因更答之
作者：姚鼐
朝代：清
体裁：古风

去年重九天气佳，城角黄花倚风动。精庐偶与故人来，却眺晴云出烟洞。竟填沟壑且无论，自比云龙吐豪纵。今年重九故人死，浊酒盈尊强谁共。萧萧风雨动秋城，席帽短驴时独鞚。昼阴荒寺更无人，卧地残英杳如梦。寒蝉哀雁共吟秋，虽有新诗向谁讽。岂期复遇翰林知，谓我才殊千百众。投诗见和托幽思，欲候云旗桂为栋。居然雅乐发遗音，岂肯繁弦奏新哢。中閒陈义亦何坚，列橹岩城谁穴空。古圣垂教宏且远，六籍具存可说诵。尚思时述蛾子勤，敢取謏闻禽犊送。法言夷弃竞靡词，如退《韶》虞乐秦瓮。辨丽徒于博弈贤，滑稽奚贵谈言中。仆也幼志慕孔姬，礼乐崩离每长恸。博士书券终自咍，司空城旦成何用。孤吟讵比郢中歌，语人真若辽东贡。未如口吃子云才，赋罢《甘泉》胸吐凤。看君少作已绝人，草元行使桓谭重。生世交游本寥落，况经车过感腹痛。酒炉从此邀君醉，岐路久已深余恐。但望植学培根柢，愿捧珠盘譬牛从。勿搜奇险持惊人，似向穴中为鼠閧。
徐半山桂
作者：姚鼐
朝代：清
体裁：七言绝句

已将僧裓谢尘缘，犹有深情拜杜鹃。极望湘南天更远，秋风零落桂连蜷。
徐州
作者：姚鼐
朝代：清
体裁：七言律诗

霁雪城头戏马场，凭城三面瞰苍凉。河流画地分中夏，云气随风出大荒。竟入山林惟孔令，远求风雅独元王。閒关此日方为客，残照天涯数雁行。
得朱子颍书
作者：姚鼐
朝代：清
体裁：七言律诗

使君书札发齐州，战伐新经欲白头。出涕潺湲哀万室，独居威望镇诸侯。清秋念我狂尊酒，落日同谁眺郡楼。海内几人功力建，腐儒端合任沈浮。
德州浮桥
作者：姚鼐
朝代：清
体裁：古风

运河绕齐鲁，势若张大弓。隈中抱泰岳，两箫垂向东。德州倚河壖，南北适要冲。帆樯绕其外，车马出其中。浮桥与流水，午贯相横纵。嗟我游中原，来往如飞鸿。弱冠一川水，屡照将成翁。大泽涌飘云，沧海起飞龙。鼓荡漳汶气，日观交鸿濛。落叶下河堤，飞雨来淙淙。观河吾眼在，凭槛望秋风。
德州浮桥
作者：姚鼐
朝代：清

运河绕齐鲁，势若张大弓。隈中抱泰岳，两萧垂向东。德州倚河壖，南北适要冲。帆樯绕其外，车马出其中。浮桥与流水，午贯相横纵。嗟我游中原，来往如飞鸿。弱冠一川水，屡照将成翁。大泽涌飘云，沧海起飞龙。鼓荡漳汶气，日观交鸿濛。落叶下河堤，飞雨来淙淙。观河吾眼在，凭槛望秋风。
忆慧居寺
作者：姚鼐
朝代：清
体裁：七言律诗

九闻初雁在江南，一诣灵山杖策探。殿角夜明升鹫岭，钟声秋发过龙潭。归携衣袂烟霞染，回望云关石树参。料得老僧居绝顶，峰坳时见度风帆。
忆禹卿在南昌
作者：姚鼐
朝代：清
体裁：七言律诗

我忆人閒王禹卿，休心总异少年情。青娥玉笛春风尽，朱雀金花夜气生。挥麈便应通肇论，折钗偶或作颜行。洪州止为西山恋，便滞南来累月程。
怀刘海峰先生
作者：姚鼐
朝代：清
体裁：七言律诗

先生高卧楚云旁，贱子飘摇每忆乡。四海但知存父执，一鸣尝记值孙阳。于今耽酒能多少，他日奇文恐散亡。脱足耦耕如未晚，百年吾亦发苍苍。
怀叶书山庶子
作者：姚鼐
朝代：清
体裁：七言律诗

遗学千秋赖服膺，闭门白首向青镫。伏生老有残经惧，韩愈师为举世憎。终夜思公今底柱，秋风吹客又巴陵。滔滔身世成何事，愧忆当年许代兴。
怀故学士朱竹君
作者：姚鼐
朝代：清
体裁：七言律诗

洛下书生起侍朝，独陵天地气飘飘。青云后进时来附，白发前交意每饶。中夜酒多犹拥榼，过春花少尚连镳。却临杖节经游地，立望江亭晚落潮。
怀故编修程鱼门
作者：姚鼐
朝代：清
体裁：七言律诗

走昔雕虫志尚勤，十年操牍每从君。承吟雌霓知声病，荷定鸡人润小文。白下退将邻舍卜，玉堂晚逐少年群。世閒一别逢无日，闻有遗孤未屐裙。
怀朱竹君
作者：姚鼐
朝代：清
体裁：七言律诗

学士文章三十年，清修难弟亦称贤。肯令节似郊祁诎，何必才为绛灌怜。世态期期求复古，酒怀浩浩欲登仙。一时门下称英少，谁是侯芭受《太玄》。
怀王禹卿太守
作者：姚鼐
朝代：清
体裁：七言律诗

大江五月水汤汤，送尔西南守夜郎。闻道还家生白发，可怜解印纵清狂。天垂襄汉涵秋色，水下金焦接大荒。青草洞庭还独去，空山枞桂渺相望。
怀祝芷塘
作者：姚鼐
朝代：清
体裁：七言律诗

闻住华亭四五年，东风辄为望江船。料应玉貌今衰丑，却诵清诗转妙妍。地上朋侪馀有几，天涯风雨飒无边。白头垂忆平生事，更寄伤情到海壖。
怀程鱼门舍人
作者：姚鼐
朝代：清
体裁：七言律诗

淮南倒屣尽贤宾，纶阁今称老舍人。潦倒青春长似醉，交游白首每如新。一椽托足终何处，四海知髯故绝伦。惟有诗情浑不减，独吟今夕莫伤神。
怀陈伯思
作者：姚鼐
朝代：清
体裁：七言律诗

壮年车马剧驰奔，晚节疏慵日闭门。奉粟几时能饱朔，合尊何处更留髡。室中婢老都无齿，灶下奴清不茹荤。料得凉宵风雨急，诵诗流涕即令原。
惠山寺观御赐寺内王绂溪山渔隐卷歌
作者：姚鼐
朝代：清
体裁：古风

秋阴细雨梁溪前，停舸往酌第二泉。石岩偃仰神所窟，密林寒邃风泠然。泉东穿过惠山寺，我从拄杖寻幽异。山僧手持王绂卷，语我前年寺中事。火烬竹垆山房图，吏传天府琳琅赐。晃曜日月升虹霓，山僧室内瞻御题。次看王画果神妙，清深意境穷天倪。山长水远合气势，人家渔艇从幽栖。武林溪口落花出，西塞山外斜阳低。岂徒画师今莫跻，盂端自喜非常蹊。三处题诗两番记，宜升秘笈同璋圭。我闻贞观天子求僧室，闇槛兰亭一朝失。英主嗜好乃如此，岂如缃缥宫庭出。翰墨风流异代情，明廷故实村氓述。况记此间迎翠华，寄畅园蒙频驻跸。不贤识小宜作歌，大政元存史臣笔。
惠照寺分韵得自字
作者：姚鼐
朝代：清
体裁：古风

我昨山中居，尝爱林下寺。每俟风雨休，杖藤辄孤至。矧玆清郊外，良朋逾三四。道人晨启关，凉荫散幽地。坠萼点阶稀，高藤仰空遂。壁埽唐相题，宇拱金人臂。山鸟罢啼时，风篁识声自。畴谓闻见閒，奄忽忘深智。身世苟无牵，频来坐寒翠。
惠照寺或言古木兰院也见禹卿于此写维摩诘经
作者：姚鼐
朝代：清
体裁：七言律诗

落尽淮南万树红，昼阴僧院鸟玲珑。檐含梅子黄时雨，户进新篁绿处风。出世了无香海界，置身休在碧纱笼。钟堂一饭成遗迹，回首天花丈室空。
感冬
作者：姚鼐
朝代：清
体裁：古风

四运革成岁，日月播阴阳。万化靡弗徂，天地固有常。元阴蔽朝日，坚冰嗣微霜。俯仰偶一世，思彼乘云翔。既无终与始，焉用思羲皇。愿言从问道，或为言其将。
感春杂咏八首·其一
作者：姚鼐
朝代：清
体裁：古风

䢅坐执书策，惘焉思古人。勋业建九州，名德在一身。一身尚不治，九州安能仁。积水必成渊，何患贱且贫。苟非秋实坚，孰为春木芚。客来各有劝，匪我同心亲。不恤同心鲜，所感馀泽沦。
感春杂咏八首·其七
作者：姚鼐
朝代：清
体裁：古风

橘树多好阴，乃在湘江涯。光风荡朝日，朱实荣绿枝。馨香既远达，乃托白玉墀。被遇主人盻，宾客皆嗟咨。植根谅非旧，为枳复何悲。
感春杂咏八首·其三
作者：姚鼐
朝代：清
体裁：古风

夜闻子规啼，朝看春已晚。圜天高九重，谁令互激转。北陆既藏凌，西宅复寅饯。野草青更青，衰盛吾何辨。
感春杂咏八首·其二
作者：姚鼐
朝代：清
体裁：古风

新阳散馀冱，和风汎窗棂。披褐蔼自怡，举象难为名。坐有素琴弹，流韵方泠泠。往复动心志，终奏有希声。其人五百年，遇我一朝并。神理不可灭，道与天地贞。使我百世下，无以移此情。
感春杂咏八首·其五
作者：姚鼐
朝代：清
体裁：古风

可怜夭桃花，植彼玉阶侧。旖旎扬柔枝，上与绮窗直。美人出素手，日揽芳菲色。朝妆倭堕鬓，暮作金瓶饰。采采枝已空，何以成秋实。
感春杂咏八首·其八
作者：姚鼐
朝代：清
体裁：古风

昨日众宾会，送我临漳河。芳草碧如染，春风吹作波。坐有两少年，鼓瑟而商歌。一为《黄鹄曲》，令我涕滂沱。逸翮横万里，俦侣离别多。不如燕与雀，啁啾相鸣和。
感春杂咏八首·其六
作者：姚鼐
朝代：清
体裁：古风

阳泽降时雨，卉木初萋萋。黄陨岂其时，片叶飞吾阶。昊天施大化，荣悴理不齐。胡为日与人，多寡较毫釐？圣舜乃恶父，牧犊遂无妻。顺命苟无忤，焉往不得谐。
感春杂咏八首·其四
作者：姚鼐
朝代：清
体裁：古风

中谷多雨寒，丛兰蔽幽阻。托身万物表，英华与谁睹。既荷春阳气，柔芳冒寸土。处有不自矜，养节故难侮。虽无桃李蹊，岂失松桂伍。葆真复其根，甘与此终古。
感秋
作者：姚鼐
朝代：清
体裁：七言律诗

秋草萋萋芦荻花，凉风袅袅大江涯。雨馀坠枣兼黄叶，日落归禽背绛霞。俯仰群生同逆旅，栖迟百里亦离家。餔糟晚欲从渔父，倚待亭皋立杖斜。
感衰
作者：姚鼐
朝代：清
体裁：古风

朱颜相娱嬉，倏复为老丑。每见长童稚，屡失故交友。生平免夭折，得天谅已厚。所志尚千百，为者才八九。终非力所及，曷不歌鼓缶。第恐日失足，尽隳平生守。松桧晚弥荣，所以异蒲柳。脩短未足论，请勿丧吾有。心与逝者宁，道与存者寿。
慧居寺
作者：姚鼐
朝代：清
体裁：七言律诗

猎猎霜风拂袂斜，偶携僧裓入㟏岈。山蟠句曲横青霭，树自深岩上碧霞。霄汉奎章藏鹫岭，人天法会忆龙华。白云苍狗尘寰感，也到空林释子家。
戊午九月十四日出云栖寺作
作者：姚鼐
朝代：清
体裁：古风

万树纳幽光，峰顶日初到。寺楼人始启，四岭鸟群噪。钟磬隐虚堂，蔬水荐僧灶。门与道人别，径有脩篁导。邅回将出谷，阴森犹入奥。返瞻昨履地，木末一峰冒。玆生入世网，空王实先觉。岂不被声闻，所病无持操。是以云栖门，坚持一佛号。要取同趋归，非谓异宗教。眷焉顾其室，喟然发中悼。焚和从一念，系物沮高蹈。既厌流俗靡，岂耽山水乐。终辞弱丧情，属为知者道。
戊午八月廿六日过苏州囱囱一诣虎邱后二十五日自杭州回与马雨耕及持衡重往竟日登揽因题八韵
作者：姚鼐
朝代：清
体裁：五言排律

虎阜前朝寺，蜂房四面楼。槛前山杳杳，岩下水悠悠。负海帆斜出，生烟郭正浮。地标铃塔峻，天纳剑池幽。舍宅希尘外，开堂问石头。树凋吴苑绿，云是晋时秋。一慕庄岩界，重经澶漫游。不随零落候，金粟为余留。
戏赠宏夫兄
作者：姚鼐
朝代：清
体裁：七言律诗

昂藏七尺气纵横，箧内中宵宝剑鸣。屠市故人从偶语，屏风侍史不知名。鬓华揽镜增霜雪，胸智探囊有甲兵。仍作弃繻关内客，西风吹短曼胡缨。
戏赠山阴陶生
作者：姚鼐
朝代：清
体裁：七言律诗

凛立尘中面渥丹，自言《鸿宝》受刘安。贫无素业弹长铗，行入朱门著小冠。候日竟知中景再，谈天始识九州宽。东方惜未遭时会，便作苏张未是难。
戏赠鄞章生
作者：姚鼐
朝代：清
体裁：七言律诗

山泽歌讴自负薪，谁招跌宕入京尘。翘身曳步惊风止，蹙齃魋颜拟圣人。扪虱九流随俯仰，雕龙万古会精神。若教一与貂蝉列，便作当时折槛臣。
报恩寺
作者：姚鼐
朝代：清
体裁：五言律诗

江上来兴甲，宫中失委裘。升朝君难靖，建刹母恩酬。风物长千古，云山短发秋。浮图三百尺，陟级望沧洲。
拔园中葵
作者：姚鼐
朝代：清
体裁：五言排律

葵自民间利，胡为鲁相园？清斋嫌折叶，放手早除根。比薤宁留白，非禾讵赖孙？好乘朝雨去，莫使负霜存。义岂思肥兔，心同不察豚。长镵休托命，匪种恶为恩。食力虽云素，资生未可繁。始知歌退食，蠲洁在饔飧。
振衣千仞冈
作者：姚鼐
朝代：清
体裁：五言排律

远迹崇冈立，临风一振衣。洁身离滓垢，引手接清辉。物外孤霞侣，天中灏气归。绕襟空翠合，双袖拂云飞。衽湿含朝瀣，裾寒带暮霏。林深从屐入，嶂合似裳围。士或偕轩冕，心非恋紫绯。亦如千仞上，高志不相违。
挽周东屏总宪
作者：姚鼐
朝代：清
体裁：七言律诗

西蜀名家世正卿，摛华弱岁早知名。麟洲最觉邅回久，乌府终持宪纪平。近日贤豪皆陨落，中朝人士感哀荣。况馀白发沧江叟，空忆星韬过舍情。
挽袁简斋
作者：姚鼐
朝代：清

早应词科称玉堂，出临大邑见文章。流传政牍吴歈里，得助诗才蒋阜旁。官罢买田如好畤，身亡起冢在桐乡。祇怜行乐平生地，门掩西州澹夕阳。文集珍传一世间，兼闻海外戴舟还。千篇少孺常随事，九百《虞初》更解颜。灶下媪通情委曲，砚旁奴爱句斑斑。浑天潭思胡为者，纵得侯芭亦等閒。馆阁江湖并盛名，胸苞今古手持衡。当关报客无朝暮，下笔嘘枯有性情。群辈角巾从郭泰，公侯小巷候君卿。希光时彦今多少，篱溷辛勤怅赋成。半世秦淮作水嬉，沙棠舟送玉箫迟。锦镫耽宴韩熙载，红粉惊狂杜牧之。点缀江山成绮丽，风流冠盖竞攀追。烟花六代销沈后，又到随园感旧时。
挽袁简斋·其三
作者：姚鼐
朝代：清

馆阁江湖并盛名，胸苞今古手持衡。当关报客无朝暮，下笔嘘枯有性情。群辈角巾从郭泰，公侯小巷候君卿。希光时彦今多少，篱溷辛勤怅赋成。
挽袁简斋·其二
作者：姚鼐
朝代：清

文集珍传一世间，兼闻海外戴舟还。千篇少孺常随事，九百《虞初》更解颜。灶下媪通情委曲，砚旁奴爱句斑斑。浑天潭思胡为者，纵得侯芭亦等閒。
挽袁简斋四首·其一
作者：姚鼐
朝代：清
体裁：七言律诗

早应词科称玉堂，出临大邑见文章。流传政牍吴歈里，得助诗才蒋阜旁。官罢买田如好畤，身亡起冢在桐乡。祇怜行乐平生地，门掩西州澹夕阳。
挽袁简斋四首·其三
作者：姚鼐
朝代：清
体裁：七言律诗

馆阁江湖并盛名，胸苞今古手持衡。当关报客无朝暮，下笔嘘枯有性情。群辈角巾从郭太，公侯小巷候君卿。希光时彦今多少，篱溷辛勤怅赋成。
挽袁简斋四首·其二
作者：姚鼐
朝代：清
体裁：七言律诗

文集珍传一世閒，兼闻海外载舟还。千篇少孺常随事，九百《虞初》更解颜。灶下媪通情委曲，砚旁奴爱句斑斑。浑天潭思胡为者，纵得侯芭亦等闲。
挽袁简斋四首·其四
作者：姚鼐
朝代：清
体裁：七言律诗

半世秦淮作水嬉，沙棠舟送玉箫迟。锦镫耽宴韩熙载，红粉惊狂杜牧之。点缀江山成绮丽，风流冠盖竞攀追。烟花六代销沈后，又到随园感旧时。
挽陈勤斋中丞
作者：姚鼐
朝代：清
体裁：七言律诗

西南地控五溪遐，承诏单车往建牙。出令蛮夷方企踵，从行琴鹤政忘家。山围幕府秋回雁，霜落旌门晓聚雅。故宅但瞻双戟在，迎归白旐拂江花。
授经图为汪孟慈题
作者：姚鼐
朝代：清
体裁：七言律诗

仆昔遨游翰墨场，逢君先子在维扬。精勤力遍紬金匮，毁败书终隔礼堂。英跱百年埋马鬣，清标两世见鸾翔。伟将继业名当代，欲尽颓龄尚一望。
效西昆体四首 其一 咸阳
作者：姚鼐
朝代：清
体裁：七言律诗

蕲年宫外八川流，辇道环通遍雍州。万里鼋鼍横碧海，六王钟鼓在朱楼。地中阙表终南胏，天上城开太华旒。独令上林辞赋客，曲江萧瑟不胜愁。
效西昆体四首 其三 洛阳
作者：姚鼐
朝代：清
体裁：七言律诗

洛阳形胜匹西秦，累叶章陵气尚新。甲第双崤如黾谷，芳林九派似江滨。生前父有张常侍，死后儿还史道人。借问西园冠盖尽，湿萤飞暗小平津。
效西昆体四首 其二 渚宫
作者：姚鼐
朝代：清
体裁：七言律诗

楼观云阳入窈冥，两东门对楚山青。锦帆暮雨回江渚，鸣籁雄风起洞庭。北望六双飞鸗雁，西来五尺困蜻蜓。渚宫衰草秋风里，愁绝当年帝女灵。
效西昆体四首 其四 越台
作者：姚鼐
朝代：清

臣佗事汉抱孙年，沧海无波阜井廛。岭峤春台馀穗帐，牂柯秋水下楼船。空询万里番禺酱，不及千金好畤田。一自建章荆棘后，越巫方更与谁传。
效西昆体四首 其四 越台
作者：姚鼐
朝代：清
体裁：七言律诗

臣佗事汉抱孙年，沧海无波阜井廛。岭峤春台馀繐帐，牂柯秋水下楼船。空询万里番禺酱，不及千金好畤田。一自建章荆棘后，越巫方更与谁传。
敬敷书院值雪
作者：姚鼐
朝代：清

空庭残雪尚飘萧，时有栖鸦语寂寥。久坐不知身世处，起登高阁见江潮。
新城道中书所见
作者：姚鼐
朝代：清
体裁：古风

大雾被野天为遮，海东遏不翔金雅。寒威逼人敛默息，倏忽眼眩生奇花。是时夹道万冻木，半生半死交杈枒。含灵孕气作怪异，缬如桃李冬扬葩。苍龙立海负冰雪，天女隳地纷珠珈。黄帝此夜战涿鹿，蚩尤肩髀埋谽谺。三军凯旋尽解甲，乱挂林木光明霞。千形万态未易究，琮琤忽坠当吾车。发书占策苦不得，野老能说殊亦佳。或云休徵备饭瓮，梱载千亿收禾麻。或云此咎达官怕，有鬼欲瞰高明家。从来休咎两难定，况何与此枯树耶。红垆围坐别妻子，敦宿起看聊矜夸。虚荣幻象岂久据，午位已正阳轮加。饥肠得食出戏语，荒店冻壁题欹斜。
方坳堂以巡道提调南闱被·诏擢贵州按察使仆适游吴越逮其出闱不及祖饯以一诗追送二十八韵
作者：姚鼐
朝代：清
体裁：五言排律

千山百越郡，万里五溪源。地远开都会，才难任干藩。皇仁同近辇，使者命乘轩。道在儒生勇，人依执法恩。绣衣将日月，襆被共朝昏。一夕朝青琐，三年住白门。帝咨方略盛，民戴德风温。涕泗秦淮水，徘徊禁掖垣。遄归期仲甫，急病且臧孙。帆溯三江上，涂穷五岭垠。秋风彭蠡雁，落日洞庭猿。志壮行无系，时艰事有原。楚郊嗟兽骇，蛮洞聚蜂屯。太乙回西指，将军据右尊。风云霾战垒，岁月未櫜鞬。封事参降畔，夷情杂诈谖。乔良今属汝，颇牧不须论。辱好如昌歜，瞻风接芷荪。烟开江总宅，草长谢公墩。半榻栖荒寺，联裾访废园。极知东壁蟋，岂偶北溟鲲。适越才开艇，兴贤正闭阍。盘游淹帢履，情好隔篪埙。想像登车节，乖违祖帐樽。丈夫矜大志，儿女谩销魂。国伐书金鼎，田家醉瓦盆。所欣光事业，非仅赖平反。寄望天涯路，因歌江上村。
方坳堂观瀑图
作者：姚鼐
朝代：清
体裁：七言绝句

泰山北面寒岩谷，曾逐溪声就朗公。莫道出山泉竟去，举头长在碧云中。
方天民次韵余少在京师与朱竹君王禹卿酬和长句见赠又示病起五言用其病起韵答之
作者：姚鼐
朝代：清
体裁：古风

大哉天地化，纵视忘形拘。耳目乃可遗，况识肥与臞。将适汾水阳，首谒冰雪肤。径淩天地度，衽拂扶桑株。俯短龟鹤龄，讵与蜉蝣殊。圣凡本无隔，妙道藏顽躯。圣门讲六经，抑或营废居。若论微言绝，二者皆可吁。陈鱼取乙鬣，顾己遗腴膴。吾幼耽文章，矻矻不知愚。二十入京师，两汉希闳模。斯文有先骥，朱王骋高衢。扬班以见待，并谓诩匪诬。洒墨疾风雨，往复竞裁觚。投老自悯惜，雕虫稚子俱。我弃良晚矣，子取非过欤。少小同研席，里闬多欢娱。秋燕匹故人，室存形影徂。独君卧冬巷，久病幸一苏。短日发长咏，走馈逾苞苴。我诵雪窗前，意骤兴絷驹。终愿超言象，共子游虚无。呵毫罢一笑，升暾煌八区。
无锡赠王锡公
作者：姚鼐
朝代：清
体裁：七言绝句

吴山秋色举杯前，各醉人间七十年。一别相逢应更少，只今同酌惠山泉。
昂昂若千里之驹
作者：姚鼐
朝代：清
体裁：五言排律

驹或名千里，超然气有馀。駃騠生自异，驽蹇讵同居？逐队曾何累，空群信不虚。仰思腾秣越，俯谢伏盐车。德固尊天骥，才还称帝舆。九州看历历，四足任徐徐。刍粟非吾志，鸥凫那得如？取论天下士，顾盼岂徒欤！
明弘治中长洲吴元博宽常熟李世贤杰长洲陈玉汝矞吴王济之鏊吴江吴汝畴洪五君子同官京师命工画之为五同图陈公历官户科给事中左副都御史今其十一世孙鹤获收是卷属题
作者：姚鼐
朝代：清
体裁：七言绝句

衣冠容貌昔贤存，展阅增恭况子孙。此卷更教千百载，长留故事在吴门。
春日漫兴·其一
作者：姚鼐
朝代：清
体裁：五言律诗

春冷江城里，端居到日斜。闭门生径草，空砌堕邻花。乱帙从行鼠，分飧与聚鸦。千生弹指过，何处惜年华。
春日漫兴·其三
作者：姚鼐
朝代：清
体裁：五言律诗

春动彭蠡雁，萧萧正北飞。长空照江水，孤影与斜晖。托处吾将老，平生侣更稀。一声当槛外，举首忽沾衣。
春日漫兴·其二
作者：姚鼐
朝代：清
体裁：五言律诗

芳草深春后，高楼拥树端。一城萋更绿，累日未曾看。江气浮烟薄，山光抱郡寒。故人犹辱问，数字自长安。
春日漫兴·其四
作者：姚鼐
朝代：清
体裁：五言律诗

弦月藏云气，幽庭自夜明。树疏悬鸟宿，花密照人行。书册催儿诵，衣囊捡妇情。人閒纷感触，何遽见无生。
春雨
作者：姚鼐
朝代：清
体裁：古风

日暮东风休，掩卷幽窗静。飒然春雨来，一室生微冷。时有栖鸟声，自令虚怀警。
晓斋有述
作者：姚鼐
朝代：清
体裁：五言律诗

尽舍人閒事，将求达者机。开轩垂草露，晓日润烟霏。梧竹清千尺，云峰碧四围。不知沧海内，此志孰相依。
晓过苏堤作
作者：姚鼐
朝代：清
体裁：七言律诗

苏公堤畔绿烟堆，行上澄波似镜开。秋柳霜风馀旖旎，水亭金碧略倾颓。浙东峰影遥空见，湖外钟声四面来。更入南山深处住，拟将净社结宗雷。
景州开福寺塔
作者：姚鼐
朝代：清
体裁：古风

百里见卓锥，震旦仰雄最。叩门谒香台，据地乃非大。削立外无阶，穿空中不碍。矫立长风巅，万里散秋籁。天地莽相围，白日转檐外。太行青嶂断，烟雾积幽蔼。漳汶与滹沱，流空忽交会。帆樯趋溟渤，鸿雁下吴会。回首送秋云，萧萧出燕塞。缅思开皇年，建造盛幢盖。移国女宠阶，贻家适宗废。福田安得长，遗迹岿犹在。嗟余尘鞅倦，聊驻绝景对。落景下层梯，茫茫广川晦。
景阳钟歌
作者：姚鼐
朝代：清
体裁：古风

景阳山作元嘉帝，逸游已匮民生计。累世增加到齐武，采集良家万佳丽。朝朝从猎向琅琊，夜夜严妆看星嘒。端门钟远禁庭幽，此时别起景阳楼。万钧猛虡悬云陛，五夜蒲牢惊翠帱。永明英主犹为此，何怪黄奴极淫侈。迄今偃卧对斜阳，却想雄鸣流结绮。无射心疾事当戒，有国色荒宁不陀？迹同潘岳吊乘风，理异《周官》命凫氏。昔者宋武战胜收金墉，西京笋虡迁江东。别命率天千五百，大钟引出温洛中。当时物有故都思，谅与隋陈情不同。台城自入韩擒虎，废彻雕梁倾反宇，坐视宏钟弃平楚。竟郁奇声不可闻，定知伟器难为树。或言此钟诚有神，霜日駮炙长如新。草閒时起光璘㻞，不许中宵轻卧人。我悲亡国此遗迹，闻见要留戒淫僻，不然镕毁用之何足惜！
暑怀
作者：姚鼐
朝代：清
体裁：古风

乘化日行逝，童稚固已然。朝徂暮复改，矧此将颓年。一室旷清暑，桐荫落疏悬。凉飙倏西起，和鸟鸣阶前。飞雨遂飘飒，坠叶亦联翩。适赏在须臾，顾思弥怅焉。混成故无尾，象帝讵有先。悟彼空外旨，汎此世閒缘。夕阳忽西露，倚槛听悽蝉。
暮行青山下宿田家作
作者：姚鼐
朝代：清
体裁：古风

江皋夕雾中，初月寒津上。杂树转萧疏，长风拂清旷。夙爱青山隅，既瞑犹一望。势别列殊峰，光沈蔼同嶂。夜鸟寂还啼，春涧幽逾壮。人从草径逢，屋与云岩并。感玆洵有情，欣我久无恙。场圃共披襟，风露频开酿。耽乐未渠央，疏慵任遗谤。
最高峰登眺
作者：姚鼐
朝代：清
体裁：七言律诗

已上嶕峣又佛台，正逢秋霁夕阳开。地穷江海与天际，山自岷嶓夹水来。南国中原同下頫，华林衰草几千回。何当住此云霄上，长与星房日驭陪。
有怀雒君
作者：姚鼐
朝代：清
体裁：五言律诗

秋阴不成雨，黯黯望空津。枫落初寒水，帆行失意人。山林违远性，书筴逐羁身。安得将尊酒，相邀慰此辰。
望岱
作者：姚鼐
朝代：清
体裁：五言律诗

峻极通天地，阴阳辨鲁齐。连峰渤海外，流畎穆陵西。树据金舆路，云深玉检泥。山川供效佞，千载一凄迷。
望庐山
作者：姚鼐
朝代：清
体裁：古风

我行昨出庐山西，藤竹苍苍阴虎溪。东林钟声晚出寺，高岩木叶秋平溪。白云万叠倏然合，窈眇回听清猿啼。洪州三月忆惝愡，径驾归艇轻于鹥。宫亭湖东日初出，岚彩欲见一片青烟迷。沧洲淼漭万馀里，岩风忽落闻天鸡。屏风叠开张，浸入青颇黎。沧海贯石梁，白日挂丹梯。松杉上接瀑布落，藤萝下拂云光低。须臾湖波兴，日晦风凄凄。岧�香炉峰，摇曳同菰稗。舟行望远势还出，矫如踏云浮动之苍霓。山摇海荡不知处，想见枕石醉卧人如泥。晚泊湖心照南斗，仰视正与石门齐。莫言灵境近咫尺，帆樯倏过难攀跻。将游天地之一气，庐山从我到处如提携。
望庐山
作者：姚鼐
朝代：清

我行昨出庐山西，藤竹苍苍阴虎溪。东林钟声晚出寺，高崖木叶秋平溪。白云万叠倏然合，窈眇回听清猿啼。洪州三月忆惝惚，径驾归艇轻于翳。宫亭湖东日初出，岚彩欲见一片青。烟迷沧州淼漭万余里，岩风忽落闻天鸡。屏风叠开张，浸入颇黎。沧海贯石梁，白日挂丹梯。松杉上接瀑布落，藤萝下拂云光低。须臾湖波兴，日晦风凄凄。香炉峰，摇曳同菰稗。舟行望远势还出，矫如踏云浮动之苍霓。山摇海荡不知处，想见枕石醉卧人如泥。晚泊湖心照南斗，仰视正与石门齐。莫言灵境近咫尺，帆樯倏过难攀跻。将游天地之一气，庐山从我到处如提携。
望潜山
作者：姚鼐
朝代：清
体裁：七言律诗

道边只堠复双堠，天半大山宫小山。客子出林暮唤渡，居人微雨寒闭关。横空积树云漠漠，交流断径溪潺潺。不知苍谷最深处，乔松白鹤谁往还。
朱无逸孝廉自平阴来会赋赠
作者：姚鼐
朝代：清
体裁：七言律诗

自爱名山一杖筇，敢言老子迹犹龙。布帆垂拂淮南树，芒屩来登日观峰。云海似于人有约，冰天岂意客相从。凭君欲问平生业，倚听寒岩夜壑钟。
朱白泉观察以仆往昔访其先公运使于泰安时所作诗文各一首同装成卷见示感题
作者：姚鼐
朝代：清

平生交友接龙门，霁雪高山共酒尊。立处不知天下小，坐中祇谓古人存。文章海内亡知己，旄节江东见后昆。留得白头如梦过，旧书重展落啼痕。
朱白泉观察以其先都统公指画登山虎见示因题长句
作者：姚鼐
朝代：清
体裁：古风

飒动秋山万枝响，寒云四野当空上。歘歙沙砾走林莽，阴森虎出睛睒朗。峰高欲升短颔仰，卧枝交戟压前掌。耸身距跃踰十丈。不知都统何处看，指端尽得雄威象。想玆暗谷下，志在千仞冈。隅目眈顾周四方，不屑俯立同豺狼。又疑郡州贤牧守，政成渡江驱猛兽。平地不复食牲畜，奔上高岩取鼯狖。转径掉尾直似竿，攀崖过迹深如臼。都统固国彦，指画亦有神。一㡠上进天子珍。八十筋骨健，濡墨每觉壮气振。遽现活虎惊颦眒，文采斑斑逮子孙。我从三世接交亲，留遗墨宝容窥觇，回首登堂四十春。我老吟诗转寒乞，骤瞻壮虎心震慄。观察家声继玆日，勉为累叶之虎臣，独立草閒狐兔不容出。
朱石君中丞视赈淮上途中见示长句次韵二首·其一
作者：姚鼐
朝代：清
体裁：古风

此身未作龟藏六，扰扰人閒同一局。春水常乘东下舠，霜林每引西还毂。论材真似蒿蔚卑，学道不如荑稗熟。先生伯仲才峻崇，两角去天几一握。文高万士喑无声，德盛千豪书可秃。固应厮养皆人豪，却愧雕镌加朽木。笥河已叹火传薪，使君今作凶年粟。我从竹马试迎车，但觉谦衷弥粥粥。咳唾小且出千珠，事业闳宜安万屋。独思旧梦五十年，那得从容发还绿。
朱石君中丞视赈淮上途中见示长句次韵二首·其二
作者：姚鼐
朝代：清
体裁：古风

北临颍尾南灊六，寿春邑据东南局。英布倔起逮刘安，豪杰兴亡如转毂。列仙曾授《鸿宝》方，下客犹吟《楚词》熟。山川极盛在一朝，钟离帝起乾符握。自是萧条英俊无，草木八公皆赭秃。惟馀㬥桀多劫人，每犯刑科俾荷木。先生欲革小人面，上书先请调均粟。夜犯霜风走旆旌，往问饥寒散饘粥。《诗书》犹且待陶甄，桴鼓岂教惊井屋。邻邦扰攘此安居，淮甸麦丰桑柘绿。
杂诗
作者：姚鼐
朝代：清

谁植高原树，花叶相离披。幽阴上蔽日，野鸟中巢之。朝飞呼其友，暮宿呼其儿。岂不乐平生，久托终不移。微霜变青绿，凉风又先吹。余叶犹满林，飒飒声何悲。四海谅云广，欲逝顾裴。独食虽得饱，不如群食饥。一夕不相亲，百年安得知。但冀藏弱羽，奚必栖高枝。挟瑟昔侍君，中宵错明烛。芳尊前既陈，众女皆列幄。不谓微且鄙，过蒙君顾辱。为君起新声，竭才自结束。盼睐人心移，曾无待终曲。堂上有万里，薄帷能蔽目。亲者巧有余，疏者拙不足。欲逝不敢远，沈吟就别屋。秋风拂阶墀，皎月如寒玉。恐欲传清光，为人照幽独。阳泽将被物，秭鹈乃先嗥。天运苟不通，密云在西郊。哲人亦何为，托与万物遨。语默非有心，进退一所遭。嗟彼盛名哗，虽值禹与尧。不容蓬艾閒，乃有脍胥敖。握有荆山璧，不以易银镠。韶虞发高音，阳阿何足讴。高门击钟磬，尊爵缺献酬。酒肉虽饫人，豪杰当怀羞。不闻弋鸾皇，披羽持为裘。一朝毁周鼎，铸作棘与耰。白首不能言，小子方咿嘎。原舍中闺态，君当听道周。步陟高岩巅，浮云郁如海。扶桑升圜日，眩曜生五采。宛虹首幽恒，江汉拖其尾。氛雾倏清澄，岛岳乃错峙。俯听深峥嵘，空曲巨声起。勃上充元天，下达幽泉底。倡始义黄前，万世卒未止。倾耳魂九逝，返乃得宫徵。独抱虚音归，中心窃自喜。写曲欲遗谁，冀有伶伦耳。
杂诗·其一
作者：姚鼐
朝代：清

谁植高原树，花叶相离披。幽阴上蔽日，野鸟中巢之。朝飞呼其友，暮宿呼其儿。岂不乐平生，久托终不移。微霜变青绿，凉风又先吹。余叶犹满林，飒飒声何悲。四海谅云广，欲逝顾裴。独食虽得饱，不如群食饥。一夕不相亲，百年安得知。但冀藏弱羽，奚必栖高枝。
杂诗·其二
作者：姚鼐
朝代：清

挟瑟昔侍君，中宵错明烛。芳尊前既陈，众女皆列幄。不谓微且鄙，过蒙君顾辱。为君起新声，竭才自结束。盼睐人心移，曾无待终曲。堂上有万里，薄帷能蔽目。亲者巧有余，疏者拙不足。欲逝不敢远，沈吟就别屋。秋风拂阶墀，皎月如寒玉。恐欲传清光，为人照幽独。
杂诗·其五
作者：姚鼐
朝代：清

步陟高岩巅，浮云郁如海。扶桑升圜日，眩曜生五采。宛虹首幽恒，江汉拖其尾。氛雾倏清澄，岛岳乃错峙。俯听深峥嵘，空曲巨声起。勃上充元天，下达幽泉底。倡始义黄前，万世卒未止。倾耳魂九逝，返乃得宫徵。独抱虚音归，中心窃自喜。写曲欲遗谁，冀有伶伦耳。
杂诗·其四
作者：姚鼐
朝代：清

握有荆山璧，不以易银镠。韶虞发高音，阳阿何足讴。高门击钟磬，尊爵缺献酬。酒肉虽饫人，豪杰当怀羞。不闻弋鸾皇，披羽持为裘。一朝毁周鼎，铸作棘与耰。白首不能言，小子方咿嘎。原舍中闺态，君当听道周。
杂诗五首·其一
作者：姚鼐
朝代：清
体裁：古风

谁植高原树，花叶相离披。幽阴上蔽日，野鸟中巢之。朝飞呼其友，莫宿呼其儿。岂不乐平生，久托终不移。微霜变青绿，凉风又先吹。馀叶犹满林，飒飒声何悲。四海谅云广，欲逝愿裴褢。独食虽得饱，不如群食饥。一夕不相亲，百年安得知。但冀藏弱羽，奚必栖高枝。
杂诗五首·其三
作者：姚鼐
朝代：清
体裁：古风

阳泽将被物，秭鹈乃先嗥。天运苟不通，密云在西郊。哲人亦何为，托与万物遨。语默非有心，进退一所遭。嗟彼盛名哗，虽值禹与尧。不容蓬艾閒，乃有脍胥敖。
杂诗五首·其二
作者：姚鼐
朝代：清
体裁：古风

挟瑟昔侍君，中宵错明烛。芳尊前既陈，众女皆列幄。不谓微且鄙，过蒙君顾辱。为君起新声，竭才自结束。盼睐人心移，曾无待终曲。堂上有万里，薄帷能蔽目。亲者巧有馀，疏者拙不足。欲逝不敢远，沈吟就别屋。秋风拂阶墀，皎月如寒玉。恐欲传清光，为人照幽独。
杂诗五首·其五
作者：姚鼐
朝代：清
体裁：古风

步陟高岩巅，浮云郁如海。扶桑升圜日，眩矅生五采。宛虹首幽恒，江汉拖其尾。氛雾倏清澄，岛岳乃错峙。俯听深峥嵘，空曲巨声起。勃上充元天，下达幽泉㡳。倡始羲黄前，万世卒未止。倾耳魂九逝，返乃得宫徵。独抱虚音归，中心窃自喜。写曲欲遗谁，冀有伶伦耳。
杂诗五首·其四
作者：姚鼐
朝代：清
体裁：古风

握有荆山璧，不以易银镠。《韶虞》发高音，《阳阿》何足讴。高门击钟磬，尊爵缺献酬。酒肉虽饫人，豪杰当怀羞。不闻弋鸾皇，披羽持为裘。一朝毁周鼎，铸作棘与耰。白首不能言，小子方咿嚘。愿舍中闺态，君当听道周。
李敦庸荷叶双凫
作者：姚鼐
朝代：清
体裁：七言绝句

落尽芙蓉叶未枯，野塘深处唼双凫。貌来合乞忘机侣，曾入烟波得见无。
杨龙友墨兰竹·其一
作者：姚鼐
朝代：清
体裁：七言绝句

秣陵春尽倍销魂，红药花残绿萼存。被恼更寻修竹径，千丛元是画时孙。
杨龙友墨兰竹·其二
作者：姚鼐
朝代：清
体裁：七言绝句

江左风流染翰时，越疆同裹故人尸。风兰露竹容相忆，寒食曾无上冢儿。
松圆溪山亭子
作者：姚鼐
朝代：清
体裁：七言绝句

半依平远半岩扃，杂树逢秋一半零。入谷未深林未密，拈来诗思在溪亭。
松圆老人小景
作者：姚鼐
朝代：清
体裁：七言绝句

荒寒空水夕阳流，落雁声迟近荻洲。识取松圆诗里画，秣陵天远不宜秋。
查篆仙于扬州访得其族二瞻墓荒翳几尽为脩整种树立碑旋获二瞻旧砚于僧舍自纪以诗属继作二首·其二
作者：姚鼐
朝代：清
体裁：七言绝句

形骸石砚孰为亲，一卧荒郊一几茵。梅壑有灵应附此，诸孙门内接诗人。
柬张橿亭庶子
作者：姚鼐
朝代：清
体裁：古风

我爱嵇中散，读书想介狷。浊酒弹素琴，了毕平生愿。孤生托江淮，垂缨入王甸。匹若菁茅微，偶与芹菹荐。生世湘中帆，曲折衡九面。可怜牛马走，坐阅鱼龙变。浑沌中央死，峦壑北山讪。空馆复何有，皓月相邀见。九衢金钥开，万树银花贱。不及轻薄儿，珠楼听歌遍。知君亦寥寂，座乏尊罍劝。惟应好兄弟，短檠犹堪恋。金匮纪神功，大蒙入寅饯。柱石佐休明，厦成纷贺燕。丰采天下思，奚论同乡县。岂如一曲士，聊游六气辨。未称八金门，青山结遥眷。
柬王禹卿病中
作者：姚鼐
朝代：清
体裁：古风

群舒山色如连云，万里江涛蹙山动。我昔结屋山中居，歊雾蒸云日澒洞。青蓑短棹放中流，山壑贞观信天纵。与君初未奉馀欢，各对烟波一江共。而今俱作长安人，林麓朝辞暮羁鞚。论交尘土一茫然，回首前游渺清梦。生平素无谐俗韵，转喉枨触嫌讥讽。虽非雏鼠隔云泥，忍为蛮触竞庸众。君才磊砢出千寻，匠石如逢任梁栋。雕镌缘饰会成名，枉耽清吟如鸟哢。只今病卧况兼旬，朝夕盐齑愁屡空。妻子牛衣色尚欣，邑人狗监文谁诵。燕山云物万里清，落叶秋声一庭送。高盖谁过敝席门，酒徒为具新刍瓮。爱君力疾剧清狂，尚有瑰词成酒中。跌宕宁非轶世才，激昂颇负穷途恸。从来烈士志济时，一割铅刀贵为用。不然脱屣去人閒，肯伏光范称乡贡。君怀奇兴逸如鸿，我逢有道惭非凤。依违见事信为迟，责备时贤母乃重。何当去此脱吾累，却因疾愈思当痛。山光水态终不殊，俗状尘容还自恐。但须鹿门携妻子，休俟临邛致骑从。清睴万里两幽人，回望尘埃真一閧。
柬马雨耕
作者：姚鼐
朝代：清
体裁：七言律诗

团扇抛时逼授衣，棱棱霜气复侵帏。遥知谷口泉成酿，无那江南客未归。猿鹤山中通梦寐，雁鸿云际送音徽。世间离合寻常事，感叹晨星故侣稀。
桃核研歌为庶子叶书山先生赋
作者：姚鼐
朝代：清
体裁：古风

丈人石研安得之，苍然古色凝寒姿。开匣四坐尽惊立，蹜手不敢为摩持。黯澹凸拗水痕渍，镇几礧碨重不陂。润气上结云丝浮，晴天怒翻墨花碎。阴厓江潭湛深黑，大泽电光划夜晦。幽辉岂非玉质蕴，含芒况淬笔锋利。昔闻汉武灵台夜，献桃远致曾城驾。馀核犹含茂陵思，不独铜人泣元霸。或言天上陨星精，下入渊谷为玉英。千秋漱激风波争，至今尚作涛头形。曾为赵宋宫中秘，上有君谟作题字。御府流传景祐藏，梦华髣髴东京事。宣和文物《太清楼》，艮岳奇山锦石稠。九重博古亲翰墨，焉知玩物非良谋。北风尘冥青城路，旧物飘零竟何处。清燕当时御至尊，丹铅此日供儒素。橐笔朝成奇木对，属车暮奏《长杨赋》。文章犹壮身衰老，金石无情世今故。龙溪流水万竿竹，无数秋山点红树。丈人雅意慕投簪，他日烟霞墨池吐。
梅石居松化石印歌
作者：姚鼐
朝代：清
体裁：古风

深谷立龙爪矛戟，风雨电雷汹拒格。电归雷散自吟风，韵八箫韶殷山泽。有脂不流作虎魄，反真凝髓成霜白。一朝劫至遭樵斤，持与市人呼作石。梅子怀玉披褐衣，弄印成刓自诧希。嗟余秃颠眊视微，取广多识朝扣扉。脩短较石焉敢几，万物出机还入机，狡猾变化奚是非。
楞伽寺
作者：姚鼐
朝代：清
体裁：五言律诗

上方云气上，寺塔上方巅。杖策层层石，凭栏面面天。翠华尝驻此，丹阁故依然。吴越吾初到，微茫眺海壖。
榆中
作者：姚鼐
朝代：清
体裁：七言律诗

直北天低见碛山，黄河南下曲如环。白榆夜杂雕戈戍，青草春稀牧马还。寒吹满空云出塞，暮天无色日平关。千秋犹对秦时月，多少功名大漠閒。
榆中
作者：姚鼐
朝代：清

直北天低见碛山，黄河南下曲如环。白榆夜杂雕戈戍，青草春稀牧马还。寒吹满空云出塞，暮天无色日平关。千秋犹对秦时月，多少功名大漠间。
次日又阻风
作者：姚鼐
朝代：清
体裁：古风

暮风声已厉，入夜尤汹汹。有如九渊底，怒起千斗龙。吾舟系树本，几欲拔起从。一夜枕席间，镗鎝如金钟。晨兴无日晖，四野云逢逢。树叶下如雨，栖鸟无复容。岂必大木窍，空响自相舂。吾舟一长年，拥袖衣蒙茸。小舟自后来，所受可百钟。笑傲舞两棹，踊跃升斜篷。此怯岂非夫，彼勇诚可庸。吾知任事难，坐谭第恣胸。假令吾操舟，畏葸恐更慵。天道不能久，既盈还当冲。飘风明决止，朝暾望东峰。迟行一日耳，何必责犯锋。吾取老聃言，挫锐万物宗。
次橿亭韵寄张安履
作者：姚鼐
朝代：清
体裁：古风

天运自密移，至道无迁改。小夫每自私，乘物以智宰。往来挠世纷，茫如㲹瀛海。焉知鹑居德，众万纳渊汇。宁忧聋五声，而目盲五采。君如悬栋材，起负高甍㟴。我如小莛柔，叩钟媮欲怠。二者同物役，黾勉赴褒采。昨日东风休，夏绿谢春蕾。岂不感啼鹃，乡思寄江茝。兹意恐亦非，韦布骄锦綵。不若两俱忘，养空复何待。
次韵同年蒋澄川见怀澄川去夏皖中贻诗今夏始达
作者：姚鼐
朝代：清
体裁：七言律诗

江北江南两岫云，从风偶聚又披纷。锄犁久分终南亩，陇隧今传誓右军。难得经年通尺素，况期千里合离群。相望都似秋林叶，澹倚寒山挂夕曛。
次韵子颍送别三首·其一
作者：姚鼐
朝代：清
体裁：五言律诗

盘盘泰山石，终古不相离。石上云如盖，青天多路岐。浮云将客去，盘石此心知。谅守平生谊，宁无后见期。
次韵子颍送别三首·其三
作者：姚鼐
朝代：清
体裁：五言律诗

白发迟闻道，青山且纵狂。江风清一曲，树日蔽千章。古哲惟文字，天心岂丧亡。当忧商订少，暇日一东望。
次韵子颍送别三首·其二
作者：姚鼐
朝代：清
体裁：五言律诗

海月依岩上，官斋记客来。登楼一俯仰，窥牖共裴褢。杯引千峰气，心思万古才。为留三百字，长对碧云开。
次韵答吴竹桥
作者：姚鼐
朝代：清
体裁：七言律诗

称病君真似长卿，我如蒲柳老无荣。文章已谢当时好，止足宁希史传名。独立怀人常企踵，相逢狂论复盱衡。清诗泠若临风笛，吹彻秦淮秋气生。
次韵答朱二亭
作者：姚鼐
朝代：清
体裁：七言律诗

辽阔江山又值秋，企余犹限水悠悠。文章我欲从障瓿，筋力君堪较上楼。风雨白门寻史传，邱山黄土想朋俦。幸馀秃鬓人閒老，那不相思一命舟。
次韵答李啬生二首·其一
作者：姚鼐
朝代：清
体裁：七言律诗

少期学古老逾遥，冗籞人间敢树杓。阶闼静中聊隐几，江湖随处与停桡。形骸有幸留衰白，文字无功谢琢雕。犹蓄狂言思一发，青枫魂梦冀君招。
次韵答李啬生二首·其二
作者：姚鼐
朝代：清
体裁：七言律诗

淮南饥岁奈愁何？湫隘贫官感倍多。精卫漫衔填海土，鸾凰自上觐天坡。谈经草长先生带，混迹流随举世波。一夕吟诗渡江岸，僧庐幽处拟同过。
次韵答毛学博·其一
作者：姚鼐
朝代：清
体裁：七言律诗

文家俗见蔀千层，妩媚谁曾识魏徵。若反清言从正始，便同乳穴复零陵。有源君导如春水，无尽人分是慧镫。愧我尚为知解缚，不成得髓自南能。
次韵答毛学博·其二
作者：姚鼐
朝代：清
体裁：七言律诗

江北青山隐隔层，今秋丰谷应休徵。东篱正可归彭泽，左席奚求赴信陵。谐物总非长袖舞，相看各守短檠镫。初凉好共寻岩桂，拄策僧廊病尚能。
次韵答秦小岘观察赠别并以别谢蕴山方伯
作者：姚鼐
朝代：清
体裁：古风

我如行云向九州，飘然一往不可留。东南烟水一千里，挂帆曲转枫林秋。西湖绝景四面好，北客拄杖十日游。夜月披襟倚湖槛，晓烟听橹摇湖舟。朅往山深友麋鹿，归从水宿同凫鸥。两君丰采古贤伯，亦邀宾客探奇幽。孤山处士余所慕，香山玉局君之俦。四贤祠前共游舫，鱼蟹菱芡新登篝。恪官事异元丰世，岂开鱼钥贪林邱。斜阳欲尽旌旆返，野人朝亦生离愁。从来佳处不可尽，安用万壑穷两眸。主人虽贤客当去，径买轻舸随北流。两君各示七言妙，扣缶讵和编钟璆。使君文章配旄节，漫士踪迹同漂沤。敢期一事嗣前古，培堤去葑仰令犹。想公更游水深阔，倒浸南北山僧楼。
次韵答陈石士二首·其一
作者：姚鼐
朝代：清
体裁：七言律诗

懿子垂缨鼓箧年，遗经勇绍昔儒传。一登云阁亲藜火，十见春城改禁烟。远梦江湖浮桂楫，旧居池馆积苔钱。萧疏黄发钟陵下，镇有相思望日边。
次韵答陈石士二首·其二
作者：姚鼐
朝代：清
体裁：七言律诗

隐矣何须复著书，百年清暇惜三馀。劣如老马知文事，敢比犹龙在物初。秘苑待君勤校理，荒亭无客问玄虚。难期敷衽论心会，且托天涯尺素鱼。
次韵赠左兰城
作者：姚鼐
朝代：清
体裁：七言律诗

我似颓阳尚弄晴，子如雏凤发新声。殷勤老马途频问，高下精金市自明。共案八关寻至味，联床三宿系馀情。属将道域深攀援，更觉文章小技轻。
正月晦日期应宿同游浮山余往遍历诸峰而应宿不至遂宿会胜岩次日至华严寺作诗归示应宿兼寄朱竹君学士
作者：姚鼐
朝代：清
体裁：古风

朝晖扬澜渡，明漪泛巃嵷。舍艇杖筇入，两崖一道甬。石若垂天云，与地离跟踵。立柱袅纤箾，垂乳坠拥肿。长风流其隙，飘摇殆将动。初入浩笑廊，题名纷蠛蠓。昏泐间一读，鼻磨目劳眮。三曲既穿洞，一门俄出竉。睥睨昔建矛，搏斗事呼詾。中山信人杰，造迹拔砦勇。浮云失前功，巨障有馀巩。超登万壑上，空宇散群壅。尝闻此山木，连峰覆郁蓊。陋僧不知惜，十八槱煴熜。俯视惟壑谷，青葱若箸䉥。上有石攒罗，象似岂寓俑。江湖漫远明，峰棱点脩耸。是时春始和，菜麦竞刺垄。佳人终不来，逝鸟时企翪。天风警虚襟，寒阴肃昼恐。天池见纤鳞，人言乃龙种。却立不敢浴，引手聊一捧。浥水洗石莲，戏答群怂恿。绕云梯颇峻，僧导使余踵。右诣张公岩，欲乞馀铅澒。夙闻九带禅，晰义启愚懂。异哉不二门，兼绍洞山统。我登远公石，但见青草菶。安得闻说法，颠顶灌酪湩。日暝返龛阁，中心独怅懵。青镫荧石壁，照佛两臂拱。终夜风雨急，环岩吐泉孔。坐待朝旸洞，果见先曈昽。置案未尽餐，僧雏来趣董。西北舍旧历，东南发新竦。紫霞关其隘，穹蜷偃脩蝀。僧登余未上，仙床危可悚。最钜金谷岩，斑駮矗上涌。赤玉挂弯环，青天受蟠拥。岩窦立金容，纵横结梁栱。其右辟石室，弇上窍若笼。冬凝曜冰柱，春霤堕乳挏。有童试掷爆，訇殷坁隤陇。其外沸石泉，当户三曲踊。长溪决两隘，霜锷拔鞞琫。转入华严寺，高林堕鸟氄。鲸铿震幽阴，奚啻破蛚蛬。遂穿巨竹径，上诣可师冢。婆娑芳桂阴，趺坐遗厦�。借问张文端，宁辞柱石重。萧尔此淹留，何如惊辱宠。有志向浮山，自余始角总。长序仲孚诗，锐思拨倥偬。悲哉吾仲孚，奄已乘翣輁。而吾二十年，京洛仕㩉茸。翰林持节来，思余隔尘塕。嗟彼千里骥，倏以短辙覂。至今壁上刻，光晶照珠珙。惜我先后迹，与君不可总。此生逋世役，几如说梏拲。孰慰独游寂，灵怪交献奉。所恨未闻道，仍将弃凡冗。粪扫石坛隅，终身缚竹䈵。远道或见思，作诗遗笑唪。
毛俟园倩朴山道人设素食于隐仙庵见邀同袁简斋浦柳愚金麓村陶让舟王柏崖马雨耕门人朱珏同游其时桂花甫谢率咏一首
作者：姚鼐
朝代：清
体裁：七言律诗

野蔌烹香进旧醅，鹤仪道士住蓬莱。青山曲曲藏修竹，红叶茎茎映碧苔。孔盖蔽空双立桂，龙腰偃地半枯梅。清风又引群贤会，何必花时逐众来。
毛俟园用仆看桂前字韵作诗见贻因复答之
作者：姚鼐
朝代：清
体裁：七言律诗

万里清江到坐前，又逢佳客九秋天。短筇共散幽忧疾，芳树谁知偃蹇年。君辈论文推马齿，世閒相士贵鸢肩。止宜不负看花约，自断平生志已坚。
汉口竹枝辞·其一
作者：姚鼐
朝代：清
体裁：词

扬州锦绣越州醅，巨木如山写蜀材。黄鹤楼头望镫火，夜深江北估船来。
汉口竹枝辞·其二
作者：姚鼐
朝代：清
体裁：词

蜀江水长汉江低，江水东流也向西。霜后西风江尽落，可怜离别汉阳堤。
汉宫辞四首·其一
作者：姚鼐
朝代：清
体裁：七言绝句

君王武帐御船楼，一片旌旗拂女牛。日晚移舟鸣赵瑟，昆明池上月如钩。
汉宫辞四首·其三
作者：姚鼐
朝代：清
体裁：七言绝句

关外花迎帐殿开，箜篌随上射蛟台。柳边细马雕鞍过，新自河閒望气来。
汉宫辞四首·其二
作者：姚鼐
朝代：清
体裁：七言绝句

井干楼上见飞尘，宛马新来集渭滨。欲诏海西先涕泣，帷中谁报李夫人。
汉宫辞四首·其四
作者：姚鼐
朝代：清
体裁：七言绝句

金罍春殿酌琼浆，夜赐黄门乐府倡。三十六宫歌舞地，一时风静玉阶凉。
江上竹枝辞·其一
作者：姚鼐
朝代：清
体裁：词

滔滔无际是秋澜，估客牵江泊夜滩。江岸唱歌江上听，不知风雨为谁寒。
江上竹枝辞·其三
作者：姚鼐
朝代：清
体裁：词

年年八月旺潮期，送潮送到小姑祠。惟有满天风共雨，小姑祠上送郎时。
江上竹枝辞·其二
作者：姚鼐
朝代：清
体裁：词

芜湖山露小于船，池口铜陵山接连。那得青山江岸尽，止应西上到青天。
江上竹枝辞·其四
作者：姚鼐
朝代：清
体裁：词

东风送客上江船，西风催客下江船。天公若肯如侬愿，便作西风吹一年。
江上送吴殿麟定还歙
作者：姚鼐
朝代：清
体裁：七言绝句

我行江北路漫漫，送尔江南山万盘。青天落日如相忆，更倚莲花峰上看。
江南榜发同居诸友多被落感叹成咏
作者：姚鼐
朝代：清
体裁：五言律诗

九日明朝至，千山秋气来。江南悲送客，雨际罢登台。旅馆须耽醉，风帆且缓开。谁怜黄菊节，多滞白衣才。
江行
作者：姚鼐
朝代：清
体裁：七言律诗

夜宿萧然伴钓翁，晓乘凉月出芦中。纵横岛屿中流失，缭绕云烟万里空。燕尾水分斜渚岸，鱼鳞波飐夕阳风。散人随意江南北，处处青山户牖同。
江行绝句
作者：姚鼐
朝代：清
体裁：五言绝句

天低两岸直，风缓夹江湾。枞阳犹未到，已见皖公山。
江路又一首
作者：姚鼐
朝代：清
体裁：五言律诗

无复平生侣，重于故迹经。春风吹短发，江路数长亭。帆远横天白，山多跨地青。寂寥仍独往，风浪接沧溟。
江路感旧
作者：姚鼐
朝代：清
体裁：五言律诗

山藏春谷堞，岸折石城船。白发寻前路，青春似往年。落花江馆雨，丛树县楼烟。未逮忘情者，临风故黯然。
汪蛟门少壮三好图，康熙间题咏数十家，今藏秦编脩敦夫处，属题其末
作者：姚鼐
朝代：清
体裁：七言绝句

世间嗜好总云烟，差有风流翰墨传。长卷展穷阶荫转，强将衰病附前贤。
汶上舟中
作者：姚鼐
朝代：清
体裁：七言律诗

春风迎我自江淮，岸柳将阴花渐开。尽室相看浮汶去，数山如画入船来。微波夕照融当面，飞鸟长空近好怀。欲上济楼呼李白，月澄沧海玉为杯。
沈椒园按察晚芝亭图
作者：姚鼐
朝代：清
体裁：古风

昔侍先伯居乡邑，四海贤人尝语及。清如冰雪沈御史，复有琼瑶好篇什。出持使节海岱閒，吹满春风开束湿。生为后辈见之难，公至暮年名转立。郎君与鼐再世交，尚书礼曹先后入。每看鹤骨出人群，辄想龙门趋父执。京师昨竟到轩车，谢客未尝容拜揖。鼐也问疾就郎君，语重行艰年七十。传将画照索题诗，展册欲书眶已泣。却思先伯年正同，曳杖歌先驹影急。幅巾终冀一升堂，白旐忽看翩指隰。从玆前辈彫零尽，况复孤生涂路涩。城边执手别郎君，归看画图仍在笈。紫芝深谷自长生，茆屋秋风为谁葺。惟有名德寄人閒，两家后裔收文集。
沈珠于渊
作者：姚鼐
朝代：清
体裁：五言排律

至宝非求货，宁争径寸珠。来由鲛客馆，沈向应龙区。曲渚从光坠，长流任影孤。止同怀蚌腹，犹似掩羊须。异采无相献，藏珍孰为输。璿源仍曲折，仙露映零濡。淮浦□奚坼，江津岸不枯。圣朝何物贵？多士起菰芦。
河上杂诗四首·其一
作者：姚鼐
朝代：清
体裁：七言律诗

砀沛蟠纡接下相，风云咫尺会舟航。中原日落关城白，西楚河来天地黄。山闭彭门千里暮，林开祠庙一陂荒。背关怀此君休笑，自古男儿悲故乡。
河上杂诗四首·其三
作者：姚鼐
朝代：清
体裁：七言律诗

使者治堤久未还，东南波浪海云閒。只愁天上桃花水，浸失淮南桂树山。任土司农操户版，薄征都尉且河关。勤忧中泽须良吏，又待霓旌问里阛。
河上杂诗四首·其二
作者：姚鼐
朝代：清
体裁：七言律诗

海上晴天雷雨豗，惊涛奔入乱山开。青冥楚越孤帆去，浩荡淮沂四面来。春草不知韩信里，秋风曾到项王台。谁明鼓楫中悲慨，仰视云霄数雁回。
河上杂诗四首·其四
作者：姚鼐
朝代：清
体裁：七言律诗

南登楚岸出枫林，回首天边万里心。日月空濛探海窟，鱼龙缥缈踏春阴。故人京洛思朝夕，鸥鸟沧波自古今。河上近连江上路，苍苍千嶂碧烟深。
泊临清漳口
作者：姚鼐
朝代：清
体裁：七言律诗

泊舟寒渚对裴褢，岸木苍苍水镜开。沧海雾摇孤月上，青天影合二流来。平生苦忆清江棹，深夜休嫌浊酒杯。明发风帆好停处，拂衣先上鲁连台。
泊聊城
作者：姚鼐
朝代：清
体裁：古风

高柳汶川飙，落日聊城烟。元云翳明月，忽堕孤舟前。众星稍磊落，空水正回旋。腼思燕将守，辨说下鲁连。达士贵逃名，奚以解纷慱。一朝辞世网，泯迹东海边。高台今突兀，空枕汶阳田。
泊采石值沈南雷来为姑孰山长夜话因赠
作者：姚鼐
朝代：清
体裁：古风

江山俯仰皆吾旧，送我清风满襟袖。双桡径度大江东，南徼云霞皆出岫。高阁平临日月辉，倾岩下涌金钟奏。空江远影吊苍茫，幽谷寒声生左右。止疑万古谪仙人，念我平生寻邂逅。那知玉趾向姑溪，正挂蒲帆出杭秀。开尊丈室寘盘餐，烧烛深宵继穷昼。小邑经师道自尊，荒村菜食容常瘦。风搏秋泽见鸿翔，雷响春陂闻雉雊。安有才如万斛泉，不汲王明藏井甃。明朝我欲揽钟陵，未获为君停宿留。祝君早起济当时，傥有音书寄岩窦。
法源寺
作者：姚鼐
朝代：清
体裁：五言律诗

卧碣唐朝寺，春阶上草芽。客来清磬歇，鸟啅夕阳斜。筒水浇青圃，檐风陨白花。欲偕投绂老，终日问《楞迦》。
泥㲼阻风
作者：姚鼐
朝代：清
体裁：七言律诗

泥㲼绝岸菰芦风，吹逐白云如转蓬。兀玆小舟未可下，杳然叠嶂何当通。一夜寒溪闻落木，万里长江同拍空。怀抱须向碧天尽，起借渔郎沽酒筒。
洪县
作者：姚鼐
朝代：清
体裁：五言律诗

晓色高原上，连山夹路隅。单车度淇水，秋雨绿王刍。闻道青岩迹，长怀隐者徒。林峦深翳蔚，中有片云孤。
洪造深深柳读书堂图
作者：姚鼐
朝代：清
体裁：五言律诗

所居江上宅，春柳万千枝。绿径最深处，幽轩独咏时。微风一以度，好鸟频相窥。忽见古贤意，无言中自知。
洲上见桃花
作者：姚鼐
朝代：清
体裁：七言绝句

荻芽初出麦茎寒，中有江桃作意丹。开落年年天不管，夕阳洲上独来看。
济宁城东酒楼忆亡友马牧侪
作者：姚鼐
朝代：清
体裁：七言绝句

汶河垂柳万枝轻，把酒高楼对马卿。十四年来两行泪，春风重过济州城。
涌泉出双鲤
作者：姚鼐
朝代：清
体裁：五言排律

姜诗贤冠蜀，妇德复偕庞。奉母诚无二，嘉鱼馈有双。珍同丙穴出，仁使涸阴降。丽罶真堪拾，开冰岂待摐？言纶聊射井，操勺俨分江。不用持芳饵，何须棹桂双。天方褒孝爱，邻亦美敦尨。托咏南陔意，休祥播庶邦。
淮上有怀
作者：姚鼐
朝代：清
体裁：七言绝句

吴钩结客佩秋霜，临别燕郊各尽觞。草色独随孤棹远，淮阴春尽水茫茫。
淮阴钓台
作者：姚鼐
朝代：清
体裁：五言律诗

人杰乘时会，功成运已非。可怜高鸟尽，回忆钓鱼矶。淮上春风起，高台柳絮飞。王孙殊未反，惆怅落斜晖。
清凉山南唐暑风亭址下明耿定向建崇正书院今释展西居之后有小楼绝胜
作者：姚鼐
朝代：清
体裁：七言律诗

虎踞关前一径斜，僧楼西土瞰江涯。窗间夕照横全楚，谷底长风散落霞。荒砌昔经雕玉辇，讲堂又变梵王家。人寰何处非桑海，倚槛春阑未尽花。
清苑望郎山有怀朱克斋
作者：姚鼐
朝代：清
体裁：七言律诗

男儿三十分铜竹，多少功名到白头。紫陌莺花故人牍，黄河风雨郡城楼。欲将北海同樽酒，绕尽西山到卫州。回首数峰苍翠在，几人能不忆林邱。
渡江
作者：姚鼐
朝代：清
体裁：五言律诗

秋风生郡外，江汉合舟前。霭霭列城树，摇摇长薄烟。南州殊未极，西嶂正苍然。不识临崖叟，垂纶复几年。
渡淮
作者：姚鼐
朝代：清
体裁：古风

朝日出复阴，广野风浩浩。淮源山万重，飞流下穹昊。渺然走沧溟，梁楚在襟抱。汝颍交东环，穰邓控西道。秋水欲归壑，凭渡马腹燥。挢首桐柏阴，展坐淮南草。隧岸鸣蛩蛚，村檐挂梨枣。风土近乡里，问语向耇老。西成未为恶，苦被飞蝗恼。连材扑未尽，何以实万宝。长啸招西风，害气一吹埽。
游摄山
作者：姚鼐
朝代：清

学道苦不深，尘扰辄有损。所赖行游趣，养真复吾本。况兹绝静丽，深谷抱重巘。始寻寺钟来，回视村径远。怪石倚涧兴，奇柯冒岩偃。幽日暖疏照，流籁逝忽返。偶接道人谈，世外情亦悃。久处山气寒，眺尽夕阳晚。鸟宿人语绝，暗响无一遁。圆月见松上，长影散偃蹇。邈当遗视听，于法求奥梱。达彼无生寂，见兹有物掍。岂必闭石窟，没齿食芝菌。凿石龛像佛，远自齐梁为。累世导师居，龙象固有仪。何意入僧室，隆准乃可窥。当时平僣乱，四海诚福禔。所嗟攀龙鳞，十九遭焚㱦。战兢展遗像，目角流千铍。想见刘宋辈，日侍岂不危。篝火息夜榻，闻钟逐晨麋。朝日草露间，往读始兴碑。慨叹阅千古，谁识无成亏。
游摄山·其一
作者：姚鼐
朝代：清

学道苦不深，尘扰辄有损。所赖行游趣，养真复吾本。况兹绝静丽，深谷抱重巘。始寻寺钟来，回视村径远。怪石倚涧兴，奇柯冒岩偃。幽日暖疏照，流籁逝忽返。偶接道人谈，世外情亦悃。久处山气寒，眺尽夕阳晚。鸟宿人语绝，暗响无一遁。圆月见松上，长影散偃蹇。邈当遗视听，于法求奥梱。达彼无生寂，见兹有物掍。岂必闭石窟，没齿食芝菌。
游摄山·其二
作者：姚鼐
朝代：清

凿石龛像佛，远自齐梁为。累世导师居，龙象固有仪。何意入僧室，隆准乃可窥。当时平僣乱，四海诚福禔。所嗟攀龙鳞，十九遭焚㱦。战兢展遗像，目角流千铍。想见刘宋辈，日侍岂不危。篝火息夜榻，闻钟逐晨麋。朝日草露间，往读始兴碑。慨叹阅千古，谁识无成亏。
游摄山二首·其一
作者：姚鼐
朝代：清
体裁：古风

学道苦不深，尘扰辄有损。所赖行游趣，养真复吾本。况玆绝静丽，深谷抱重巘。始寻寺钟来，回视村径远。怪石倚礀兴，奇柯冒岩偃。幽日暧疏照，流籁逝忽返。偶接道人谈，世外情亦悃。久处山气寒，眺尽夕阳晚。鸟宿人语绝，暗响无一遁。圆月见松上，长影散偃蹇。邈当遗视听，于法求奥梱。达彼无生寂，见玆有物掍。岂必闭石窟，没齿食芝菌。
游摄山二首·其二
作者：姚鼐
朝代：清
体裁：古风

凿石龛像佛，远自齐梁为。累世导师居，龙象固有仪。何意入僧室，隆准乃可窥。当时平僣乱，四海诚福禔。所嗟攀龙鳞，十九遭焚㱦。战兢展遗像，目角流千铍。想见刘宋辈，日侍岂不危。篝火息夜榻，闻钟逐䢅麋。朝日草露閒，往读《始兴碑》。嘅叹阅千古，谁识无成亏。
游摄山宿绿云庵二首·其一
作者：姚鼐
朝代：清
体裁：五言律诗

不见深岩桂，微风谷口香。披云过石径，听涧到僧房。穹壁天容峻，环林地籁长。欲求明处士，偃蹇待斜阳。
游摄山宿绿云庵二首·其二
作者：姚鼐
朝代：清
体裁：五言律诗

丛树未摇落，寒山已改容。自携孤杖影，晚下最高峰。烛隐秋声阁，诗成夜壑钟。白头馀健在，幽处欲潜踪。
游瞻园和香亭同年兼呈东浦方伯及在坐诸君八首·其一
作者：姚鼐
朝代：清
体裁：五言律诗

自有丹阳郡，何时不胜游。名园今日会，官阁累朝留。古意蟠松正，天成立石稠。远思营建力，名字向谁求。
游瞻园和香亭同年兼呈东浦方伯及在坐诸君八首·其七
作者：姚鼐
朝代：清
体裁：五言律诗

画手有袁张，同时并擅场。筵前交履舄，海内各文章。雅集图如就，裁诗墨尽香。祇怜才尽者，偏畏擘笺长。
游瞻园和香亭同年兼呈东浦方伯及在坐诸君八首·其三
作者：姚鼐
朝代：清
体裁：五言律诗

儒者资为政，维藩见节旄。阜居凭井邑，清气拥林皋。暇日聊陈宴，临风一染毫。石梯摹蜀道，往迹念仍劳。
游瞻园和香亭同年兼呈东浦方伯及在坐诸君八首·其二
作者：姚鼐
朝代：清
体裁：五言律诗

开第从徐氏，元功得赏延。飞龙天子去，乔木世臣传。室榻神疑在，山亭迹邈然。时将青简事，回忆绿尊前。
游瞻园和香亭同年兼呈东浦方伯及在坐诸君八首·其五
作者：姚鼐
朝代：清
体裁：五言律诗

山远良难步，江空遽易临。无如三亩近，不厌四时吟。苔藉幽人履，风披牧伯襟。宁如羊叔子，感慨畏幽沈。
游瞻园和香亭同年兼呈东浦方伯及在坐诸君八首·其八
作者：姚鼐
朝代：清
体裁：五言律诗

夙愿钟陵下，茅茨架薜萝。卜邻人有几，小筑计云何。地异官斋閟，朋随风雨过。耆英真可会，山似洛阳多。
游瞻园和香亭同年兼呈东浦方伯及在坐诸君八首·其六
作者：姚鼐
朝代：清
体裁：五言律诗

诸君罗俊藻，野客与追陪。地下鱼争出，天边鹤亦来。朱颜今已过，笑口古难开。岂恤狂言发，频当覆酒杯。
游瞻园和香亭同年兼呈东浦方伯及在坐诸君八首·其四
作者：姚鼐
朝代：清
体裁：五言律诗

高轩开夏气，幽槛剩春花。萝翠升还坠，松声壮不哗。褰衣穿数曲，当席眺千家。未觉淹留久，江天送落霞。
游隐仙庵二首·其一
作者：姚鼐
朝代：清
体裁：七言律诗

我来重值桂花期，白发青山载酒卮。物候荣华谁作使？人生天地偶栖迟。旧游行辈成千古，问讯知交又一时。早识今宵亦陈迹，当筵笑口合题诗。
游隐仙庵二首·其二
作者：姚鼐
朝代：清
体裁：七言律诗

衰慵自分百无堪，赖有群贤胜共探。几度花开醉花下，三年江北忆江南。斜阳曳杖行黄叶，明月闻钟转碧岚。最爱交枝横曲径，随园西到隐仙庵。
湖上作二首·其一
作者：姚鼐
朝代：清
体裁：古风

江潮日夜上，广泽何瀰瀰。青山隐其侧，白日漾其里。竟日无樯帆，凫雁或孤起。倾耳鸣濑閒，植立澹何俟。昔者水中央，盖有天下士。岂忘济物情，审见人与己。名姓不可闻，何况觌容止。默默千载下，怅望辨玆理。
湖上作二首·其二
作者：姚鼐
朝代：清
体裁：古风

平皋日将暮，草舍面陂湖。良禾被当门，乔木列万株。含绿泛幽光，长风忽披敷。水鸟杂岸禽，异响如相呼。近玩既萧泬，远趣来虚无。不知青冥外，沈霞杳何徂。人生各有适，岂论荣与枯。倚立待瞑月，孰云高兴孤。属言写自赏，非欲遗吾徒。
湘阴
作者：姚鼐
朝代：清
体裁：七言绝句

雨积湘东行客难，啼猿枫树四山寒。晚日黄陵戍前出，湖云江水白漫漫。
演纶入都赋赠兼怀橿亭作江汉书院山长·其一
作者：姚鼐
朝代：清
体裁：五言律诗

昔别燕郊路，今看草又春。还留三载客，为对再来人。酒态君都减，诗怀家更贫。匆匆头并白，镫火一相亲。
演纶入都赋赠兼怀橿亭作江汉书院山长·其二
作者：姚鼐
朝代：清
体裁：五言律诗

君家昔全盛，再相一经传。伯氏方迟出，清名似古贤。入宫群女日，男子诣曹年。怅惜风尘里，萧疏江汉边。
漫兴
作者：姚鼐
朝代：清
体裁：七言律诗

故人揖我燕山前，送我来过清汶川。海右青山不可极，中原落日何茫然。牛羊落落散高垄，车马骎骎谁少年。往来斯世卒无补，俯愧古人青简编。
漫咏三首·其一
作者：姚鼐
朝代：清
体裁：古风

周道既已敝，儒术犹未沦。暴君方代作，孟子戒思申。得国容有之，天下必以仁。秦法本商鞅，日以虏使民。竟能一四海，《诗书》厝为薪。发难以刬除，藉始项与陈。刀笔吏相汉，法令惟所遵。王霸杂用之，叔孙为圣人。盛衰益隆污，治道何由醇。焉知百世后，不有甚于秦。天道且日变，民生弥苦辛。所以佛法来，贤知皆委身。超然思世外，闻见同泯泯。
漫咏三首·其三
作者：姚鼐
朝代：清
体裁：古风

子长千古士，被难身何穷。悲哉百年后，毁誉犹不公。孔子录《小雅》，怨诽君子风。美善而刺恶，史笔非不忠。文园为令客，窃资自临邛。将死劝封禅，佞䛕以为工。文章两司马，擅为西汉雄。人君取士节，优劣安得同。如何永平诏，抑扬恣其胸。宜乎朝廷士，进者多容容。所以歌《五噫》，邈然逝梁鸿。
漫咏三首·其二
作者：姚鼐
朝代：清
体裁：古风

立人通天地，斯足为大儒。多闻阙其疑，慎言而非迂。两汉承学者，章句一何拘。硁硁诚小哉，贤彼不学徒。柰何魏晋閒，放弃以恣踰。腼然无汗颜，诞说作伪书。子邕及士安，同敝无贤愚。渊弥虽未来，人心丧已夫。不学殖将落，周乱不斯须。所以禁言伪，宜为治君诛。述兹诫当来，慎以防厥初。
漫咏三首送张橿亭少詹为晋阳书院山长兼寄朱石君方伯东坡在密州除夕诗云龙钟三十九劳生已强半鼐与少詹方伯皆辛亥岁生今三十九矣故用其韵·其一
作者：姚鼐
朝代：清
体裁：古风

吾生如尺捶，焉胜日取半。少壮曾几时，抚节能无叹。昔年十八九，里舍共嬉玩。见君升明堂，瑶璧荐角散。鄙才何所中，强逐冠盖伴。贤愚别骥驽，征迈同昏旦。凋年感新历，短檠荧旧案。坐阅燕郊晚，行想淮流乱。懿君清素怀，室阙奉匜盥。联居幸时近，呻吟闻郑缓。倏遭浮云翳，孰辩清济贯。余才从俗客，署尾岂非懦。孤怀复送君，冷若冰中炭。郊环如可待，休踰燕昭馆。运会有屈伸，宾饯易寒暖。别离不可数，垂领髟行粲。
漫游
作者：姚鼐
朝代：清
体裁：七言律诗

东风吹脱鬓毛斑，举世谁如老子顽。欲抱龟蓍终蜀肆，岂将词赋动江关。五更竹露听萧寺，一径松风入蒋山。越客偶谈天姥胜，相逢倚杖夕阳閒。
漫游
作者：姚鼐
朝代：清
体裁：七言律诗

青嶂连江抱隔闉，此閒容托葛天民。垂金花落秋将老，流汞光升月又新。隐几无心从丧我，登山有句偶惊人。每携邗竹寻蓬藋，容有齐梁迹未湮。
潇湘图
作者：姚鼐
朝代：清
体裁：古风

云霁出枫林，烟深停水驿。来往石崖间，迷离竟朝夕。欲画猿啼声，寒峰数重碧。
潘惟勤弟兄有小园在城北当龙眠山口林麓溪嶂蟠拥最为可爱惟勤于松下作亭余为名之日谷口亭
作者：姚鼐
朝代：清
体裁：古风

龙眠崖壑诚幽峭，一往深如处窔奥。却来谷口快平夷，青嶂芙蕖开四照。筋彊骨健易江山，登涉平生恃年少。而今老矣欲闭门，苦畏拖舟及舆轿。城闉徒步半里馀，及此林峦已妍妙。朋游独往皆不恶，但欲雨晴途不淖。朝暾尚及露濡瀼，晚日更看山照曜。况于松下落阴翳，万树寂无山鹊噪。夹溪红叶飒萧萧，天际秋声时一到。农樵遇我不相顾，倚柱独吟头自掉。世閒多少东海生，吾作井蛙君勿笑。
火中寒暑乃退
作者：姚鼐
朝代：清
体裁：五言排律

功成无不退，寒暑验苍穹。二至观天运，终宵觇火中。旦明悬霁雪，昏耀度薰风。箭漏升皆半，璿玑正再同。三星才在户，四序又移宫。令欲迁颛顼，权将谢祝融。窥衡冯相近，迎气籥章通。警德宜中日，乾乾圣履丰。
燕子矶
作者：姚鼐
朝代：清
体裁：七言律诗

袅袅丹崖挂薜萝，石亭松桧俯惊波。蒲帆从此通沧海，藜杖曾携眺曲阿。舟楫客逢前日少，江山秋见夕阳多。水云洲渚还相错，独雁流哀柰远何。
王叔明山水卷
作者：姚鼐
朝代：清
体裁：古风

大山如云高蔽日，小山如眉青入室。千林过雨长青葱，大山小山瀑争出。低首见峰仰见水，轩窗宛此空岩里。此中有士无四邻，草木犹涵太古春。岩花落尽春涧长，遂有渔舟来问津。居者既无求，来者亦无意。但见白云倚苍翠，屋上寒云流满地。山风卒起渔舠归，涧石交鸣幽嶂闭。借问何处有此山，岂非庐与霍，盘互云霄閒。哀猿思鸟不知路，惆怅王孙游不还。眼底溪山止平远，岚光深处飞禽返。开涂伐木吾无徒，老夫那得淩绝巘。昔闻赵承旨，作画居吴兴。笔法晚授王氏甥。授受有绪谅可贵，意匠不到天机生。妙趣磅礡出域外，承旨虽工容未能。我怜叔明擅此技，丞相之宅才一至。明祖杀士夫何忮，呜呼翰墨祇作他人娱。露才往往伤其躯，曷不避世深山居。竟友麋鹿从樵渔。衣冠名姓世莫识，结屋无能与画图。
王君病起有诗见和因复次韵赠之
作者：姚鼐
朝代：清
体裁：古风

我如惰农春未种，已失农祥土膏动。室如悬磬待遗秉，大腹便便乃空洞。由来人苦不自知，未免心侈还口纵。君方锐敏有奇怀，远驾千古谁能共。渥洼天马或跅弛，那遽柔心受持鞚。高掌擘分二华岳，开胸吞纳九云梦。何由菖歜独嗜余，不惜揄扬杂谏讽。心亲料应尘埃稀，迹奇反致嫌猜众。子舆一病殊跰�，惟有拥衾看屋栋。时余独处复谁怜，乔木虚庭响寒哢。蟋蟀俄惊旅舍秋，蛜蝛颇恻幽房空。昨君新愈幸来过，依旧雄谈閒歌诵。短袖百尺光熊熊，未出霜缣目先送。千帆寒水下金陵，一雁秋声横铁瓮。远思瞑浦落帆还，苦怨骚人薄寒中。旧游曾对孙登啸，新诗欲作唐衢恸。磊落君才祗自知，支离余德弥无用。惭非大厦任帲幪，耻作小玑号游贡。神全聊当比木鸡，德衰岂敢歌苞凤。方今圣德足兼包，坐御共球凑居重。南塞宣房万福来，北治匈奴一方痛。有道未谷奚为耻，薄植乘时反足恐。云霄未上且沈冥，幅巾步屧鸱夷从。明朝墙角见黄花，泥酒相将一喧閧。
王太常雨景
作者：姚鼐
朝代：清
体裁：五言绝句

沙上浦渔归，烟际村林闭。风雨黯成昏，湖山转清气。
王孔翔香雪梅宴集图
作者：姚鼐
朝代：清
体裁：七言绝句

渡江春尽冬初去，风雪寒山独闭门。羡杀乌衣众年少，梅花时节又开樽。
王少林读书图
作者：姚鼐
朝代：清
体裁：古风

我初访子在扬州，天寒携手王梦楼。破窗镫暗风飕飕，拥褐无伴声伊优。推阖径入惊仰头，王君戏子令子求。指我君识是子不，多君曾未一面谋。道我姓字能探喉，王君抚掌笑合眸。一朝省试同见收，无锡尚书宾馆稠。朝退论经几客留，召我与子时从游。王君先达居上头，我才于世真一鲰。俯仰郎署斑生髟，尚书零落今山邱。王君放浪江湖舟，邈然罢郡归几秋。笑我滞迹犹贪媮，君如百鍊不改镠。名在吏部将鸣驺，伟建功业为民休。正当容我狂不羞，少日读书老壮猷，回思故迹真云浮。
王文成公像
作者：姚鼐
朝代：清
体裁：七言绝句

馀事功名到五溪，室家累世辑群黎。除将道统千秋重，我更倾心为鼓鼙。
王石丈得异石于莫愁湖余名之坐龙石戏为作歌
作者：姚鼐
朝代：清
体裁：古风

洞庭雷风夜中起，飞度崤潼战泾水。归来歌吹月明中，贵主轻绡泣泪红。欢乐悲哀一朝尽，宝珠献得无生忍。归坐深渊情自枯，谁能出此定跏趺。莫愁湖影涵秋月，道是龙宫光贝阙。探得骊珠何足奇，迎将室内坐之而。袍笏下拜情未已，俨如共浴咸池底。窗前咏作苍龙鸣，走避定使诸梁惊。烟雾绕阶还吐润，或将霖雨为苍生。
王秋史二十四泉草堂图
作者：姚鼐
朝代：清
体裁：古风

济南南山立苍玉，珠散膏渟绕其足。忆循秋水就荒陂，惟见昏烟挂乔木。不见诗人旧草堂，百年图画展沧浪。低徊翰墨前贤在，随卷云烟入渺茫。
王舍人友亮坐看云起图
作者：姚鼐
朝代：清
体裁：古风

潜皖万岭江之西，朝云暮霭长升跻。吾家乃在云中住，出户二里三里迷。江上看山卓云立，略与吾居平地齐。吾尝策杖更西上，猿捷鸟逝非常蹊。岳云盛气远蓊合，何所埋庪元封圭。穷丹踰翠乱云堕，其上点点才如鹥。乃知大山宫小霍，一邱软草平流溪。不谓坐处已崭绝，但觉四面峰头低。云生石罅走一发，下作霹雳淙鸣畦。缭绕连峰态万出，咫尺晴日交阴霓。暮宿僧庵光正白，月横露壑风凄凄。晦明朝暮看尽好，惟有远别无由携。君家看云昔黄海，新居乃卜长干堤。崇山到此势已尽，吐气犹是龙虎栖。欲穷馀霞散绮色，请登天阙攀云梯。嗟余送子隔云外，独忆秋山猿夜啼。
王鲔岫居
作者：姚鼐
朝代：清
体裁：五言排律

巩落多奇产，山深庆有鱼。悬岩应罕到，王鲔独凭居。浮鬣循岚动，文鳞倚石舒。庚池宁待种，丙穴自通虚。芳饵求难致，依蒲定不如。风雷藏曲窈，涧壑泳舒徐。《小雅》歌蒸罩，《周官》命作献。圣朝春荐后，珍味逮民闾。
王麓台山水
作者：姚鼐
朝代：清
体裁：古风

幽谷苍苍拥烟树，树底明流沙石布。画中取势作低平，已是人閒最高处。倚谷崖石千万层，嵚崟仰映天光澄。猿攀兽顾不可登。石根砰隐谷风响，崖后别盘幽径上。峰回径转山仍开，畎有禾黍林松梅。结构精舍当其隈，更贯倒景出高嶂，鬼神所会腾云台。若凭绝顶眺万里，脱屣人间何有哉。侍郎起家入华省，贵仕何由造玆境。染豪兴至成此奇，乃知妙悟通神领。我昔孤藤极幽险，湿云常与襟裾染。穷山或至绝赍粮，日取溪毛供一啖。呼吸琼楼碧汉通，近郭山溪皆可贬。一往真当绝世尘，却来平地望高旻。春秋郊野杂众宾，此图于我情独亲。卧游虽慰平生意，欲策衰慵更问津。
瓦棺寺
作者：姚鼐
朝代：清
体裁：七言律诗

招提地亦古长千，围入南城体势残。穿径石岗随缭曲，到门风叶飒清寒。虎头无影存金粟，马鬣何年出瓦棺。尚有里民矜故事，一成台上集文翰。
甘泉宫瓦歌
作者：姚鼐
朝代：清
体裁：古风

汉家离宫渭南北，前俯终南插天色。椽栾山北古明庭，盛夏凌兢寒不释。万乘长安未足居，迎风既立增储胥。年年避暑云阳去，储偫千官趋道途。红光翠气相陵乱，甲帐珠帘设霄汉。美人鼓瑟待神仙，羽林拱卫行人叹。弄兵戾子起，触瑟何罗来。甘泉见闻乃若此，士木壮矣人危哉。宫车卒别寒门道，甍宇虽存瞻可哀。呜呼况复狐兔穴，零瓦当年一膏血。舍置耒耜作陶旊，鞭笞畚挶升墆霓。辛苦前人匠作谁，摩挲今日形模别。君不见林光既秦馀，九成亦随旧。宗庙既已夷，慆心犹未究。先王宫室蔽风雨，侈君土木衣文绣。千窑已作向南山，三辅几何不苑囿。茅茨太朴固未能，露台不起宁非厚。陈屋三瓦戒居盈，作室几家贻肯构。对此悲伤千载心，汉事已过良勿又。
用前韵赠朱竹君学士
作者：姚鼐
朝代：清

尝闻至德还其朔，缘饰雕几皆铲斲。忘情世患了不惊，绝胜爰居避灾飑。先生㝛有超世量，刮摩无功完太璞。出受使命宁热内，善诱诸生忘苦卓。先几独奏启鸿文，后学多闻承鷇啄。世人那悟鸳雏德，纤儿枉作蚊䖟扑。却思此地群冠盖，昨岁春风送重较。仆时贡院从有司，不见乘轺节在握。默怀乡郡江淮上，道树未尝忘六駮。悬知按部方千里，曲若回文周四角。传闻山水颇流连，复有篇章发幽邈。归挍中文亦复佳，人道左迁原不觉。最欣朋好复尊前，风月不须劳捕捉。子长好奇馀一病，枝叶曷芟归本学。与君差近古人交，苦语未嫌朋友数。
用前韵赠朱竹君学士
作者：姚鼐
朝代：清
体裁：古风

尝闻至德还其朔，缘饰雕几皆铲斲。忘情世患了不惊，绝胜爰居避灾飑。先生宿有超世量，刮摩无功完太璞。出受使命宁热内，善诱诸生忘苦卓。先几独奏启鸿文，后学多闻承鷇啄。世人那悟鸳雏德，纤儿枉作蚊䖟扑。却思此地群冠盖，昨岁春风送重较。仆时贡院从有司，不见乘轺节在握。默怀乡郡江淮上，道树未尝忘六駮。悬知按部方千里，曲若回文周四角。传闻山水颇流连，复有篇章发幽邈。归挍中文亦复佳，人道左迁原不觉。最欣朋好复尊前，风月不须劳捕捉。子长好奇馀一病，枝叶曷芟归本学。与君差近古人交，苦语未嫌朋友数。
田家
作者：姚鼐
朝代：清
体裁：古风

昨宵雨未足，斸畦俟南塘。果闻北山雷，檐溜夜已长。开门阴正重，匝地垂千杨。朝日尚未升，风条自轻飏。环村水尽白，丹杏独含光。荷锸向陇上，但闻土膏香。邻里尽言好，吾欲良亦偿。勤劬待一饱，四体诚安康。相与不相负，莫若种稻粱。
田居
作者：姚鼐
朝代：清
体裁：古风

自我游人閒，尝恐失情性。负担偶归体，揵户良多幸。外物解羁牵，中田托觞咏。既免五浆惊，又谢四簋敬。乞醯常友直，饮酒安用圣。寡偶亦可欢，多稼况为庆。白云与户齐，青山入檐映。南荣就冬暄，北斗悬夜柄。逝者谅弗居，优哉复何竞。将老澹忘年，达生庶无病。
由仪真至滁州口号三首·其一
作者：姚鼐
朝代：清
体裁：七言绝句

醉点红镫碧树明，夜看亭阁广陵城。醒来忽向苍山路，独听寒松曲涧声。
由仪真至滁州口号三首·其三
作者：姚鼐
朝代：清
体裁：七言绝句

阴阴岩偃苍龙腹，片片云飞白鹤翎。江浦县南来暮雨，滁州山露半边青。
由仪真至滁州口号三首·其二
作者：姚鼐
朝代：清
体裁：七言绝句

初日墙隅出未高，孤花丛樾閒相遭。陂塘行度重阴底，惟有蛙声和桔槔。
由宿松向黄梅
作者：姚鼐
朝代：清
体裁：五言律诗

秋山红叶重，烟树暮岩钟。水澹松玆郭，月生天柱峰。人閒二南岳，江上六禅宗。怅望停车者，征途何所从。
由张秋至汶上口号四首·其一
作者：姚鼐
朝代：清
体裁：七言绝句

汶川千里路漫漫，三峡船如上闸难。篷底春风九十日，谷城山隔缺堤看。
由张秋至汶上口号四首·其三
作者：姚鼐
朝代：清
体裁：七言绝句

风定遥山水面青，垂杨不见钓舟停。晚来忽唱桡歌去，疑载高人小洞庭。
由张秋至汶上口号四首·其二
作者：姚鼐
朝代：清
体裁：七言绝句

细草春阴碧四围，空堤花落燕初飞。澹云何处飘残雨，迎取鱼山神女归。
由张秋至汶上口号四首·其四
作者：姚鼐
朝代：清
体裁：七言绝句

帆前莽苍暗平芜，风雨神灵定有无。一片云遮分水庙，四垂天入蜀山湖。
由桥头驿至长沙
作者：姚鼐
朝代：清
体裁：古风

杂树接行云，䢅朝吐清气。遥望西峰顶，已上丹霞蔚。远山状一同，近岭形千汇。涧雾忽成阴，岩萝密如衣。泠风发空响，幽怆多髣髴。渐出深谷口，始纵秋泉沸。湘帆转昭旷，途夷画经纬。遄往凑舟车，趋来孰泾渭。物象倏以迁，亭午待犹未。缅忆独居情，将母徇俗畏。
由郡城适枞阳漫咏
作者：姚鼐
朝代：清
体裁：七言律诗

淼淼江流㲹楫维，萧萧岸戍见旌旗。斜阳万里背人去，落叶千声与客悲。寂寞子云期后世，苍茫詹尹谢先知。青山满目身无累，惟有凭矶坐罟师。
甲子夏日游草堂庵
作者：姚鼐
朝代：清
体裁：七言律诗

此生差遍历精蓝，顾惜西山近未探。深入密林寒夏景，履行飞瀑上层岚。举觞共念鹃啼晚，拄杖聊欣鹤骨堪。留与儿童寻故迹，九年四月草堂庵。
画地成川
作者：姚鼐
朝代：清
体裁：五言排律

闻有西京士，矜誇幻术优。导川宁致力，画地忽成流。泾渭分条理，鱼龙想泳游。河疑天上落，江是坐中收。真看过帆肆，应逢资陆舟。何如通郑白，便可涧田畴。
留别扬州诸君
作者：姚鼐
朝代：清
体裁：七言绝句

年少诸郎各俊才，要余夜尽广陵杯。明月相随天际去，思君还傍月边来。
留客
作者：姚鼐
朝代：清
体裁：七言绝句

高斋西面向澄江，缓酌兰陵春酒缸。莫厌坐深风露重，宵分圆月始盈窗。
疑冢
作者：姚鼐
朝代：清
体裁：七言绝句

祖虞胄稷两难求，枯骨谁知属夏侯。邢史何尝识天道，邾娄家尽大长秋。
癸丑重九无樽酒之会往问袁香亭同年亦独居寂然乃邀登雨花台临眺至暮香亭有诗和之二首·其一
作者：姚鼐
朝代：清
体裁：七言律诗

六朝建国犹形胜，九日登台思悄然。故垒萧疏黄菊节，旅怀摇落白头年。秋声城郭千家树，返照云霞万里天。若对江关悲作赋，不如山石解谈禅。
癸丑重九无樽酒之会往问袁香亭同年亦独居寂然乃邀登雨花台临眺至暮香亭有诗和之二首·其二
作者：姚鼐
朝代：清
体裁：七言律诗

君解铜符五六年，逢余黄发白门前。弹冠旧侣真无几，策杖清郊尚有缘。俯踞小亭衰草地，仰思高座雨花天。两翁自爱寻荒迹，岂必龙山会众贤。
登天平山观白云泉
作者：姚鼐
朝代：清
体裁：古风

万木塞㟏岈，环岩抱秋静。澄泓中一池，导源仰幽夐。压顶累穹石，侧足折微径。略可半亩平，深隐小潭莹。酌口识清甘，烦虑豁开醒。僧窗启绝壁，远纳湖光净。腼彼支远智，属此鱼鸟性。谁与送归途，松风澹遥听。
登报恩寺塔
作者：姚鼐
朝代：清
体裁：七言律诗

山回烟绕出浮图，迥踏青霄万里孤。断雁秋云飘莽苍，高甍飞阁散榛芜。江风飒飒吹天日，海气昏昏浸楚吴。多少人閒兴废理，蒋山松柏正模糊。
登松篁岭酌龙井泉与吴江郭频伽朱铁门及持衡同游及暮乃返
作者：姚鼐
朝代：清
体裁：七言律诗

天宇青苍秋气悲，松篁岭上拄藤枝。西湖烟景当岩下，北宋风流似晋时。龙井甘泉长不减，虎溪送客竟何之。幸逢佳士聊盘倚，月上西林隐半规。
登永济寺阁寺是中山王旧园
作者：姚鼐
朝代：清
体裁：七言律诗

中山王亦起临濠，万马中原返节旄。坊第大功酬上将，江天小阁坐人豪。绮罗昔有岩花见，钟磬今流石殿高。凭槛碧云飞鸟外，夕阳天压广陵涛。
登清凉山翠微亭下重八隐仙庵看桂偕浦柳愚山长毛俟园倪健堂两学博
作者：姚鼐
朝代：清
体裁：七言律诗

亭高碧嶂秋风上，帆出青天晓日时。一揽横江全楚势，再寻幽壑小山枝。楼前影擢交龙起，云里香薰驻鹤知。赖接数君情不浅，不妨绕树坐频移。
登黄鹤楼次补山韵
作者：姚鼐
朝代：清
体裁：古风

夷陵西望巴山连，大江出空如堕悬。奔流一抹蹙沧海，大别黄鹄横障天。导江至此一夹束，潆洄衣带高楼前。忆昔赤乌始筑邑，凭轩雷鼓空江填。此间开势自明远，钓台樊口谁能贤？一朝金雁瘗吴郡，何殊繐帐临漳川？高楼千载几兴复，传芭士女徒哀怜。因山命名义自当，俗说讵可丹青传？虞翻地下应大笑，孰逢黄鹤骑飞仙？我闻谯郡戴仲若，往往野服从䰻畋。仙人毋乃即此是？惜哉林壑空苍烟。农部腹中有武库，瘴乡幕府尝周旋。深入深穴缚虎子，欲效左手如羊牵。正当千里纵黄鹄，岂将一渚从栖鸢？嗟余年往道亦废，顾思暇豫偷安便。陪君欲鼓潇湘柁，湖南未到秋云边。汉口暮见楼雉影，江风晓踏蛟龙涎。晴空孑孑上反宇，天幕澹澹垂重渊。无心坐见白云灭，屹立惟有苍山坚。人间万事不须说，跂足当楼聊醉眠。
白河
作者：姚鼐
朝代：清
体裁：古风

京师如倚屏，其北万山立。往往塞外水，南穿塞垣入。旋衰才没踝，骤盛怀原隰。未出军都障，敛若衣在拾。汗漫顺义西，每当骤雨及。桥梁既突坏，猝又无舟楫。圣人岁北巡，虎旅万群集。灌涨夏秋交，吏以供张急。治道草露閒，隐虑事不给。六飞竟安驱，神灵信怀辑。我来辰角见，征衣不挟笠。明当迎翠华，夜渡涨沙湿。弥知近塞寒，霜风凌裤褶。
白河·其一
作者：姚鼐
朝代：清
体裁：古风

京师如倚屏，其北万山立。往往塞外水，南穿塞垣入。旋衰才没踝，骤盛怀原隰。未出军都障，敛若衣在拾。汗漫顺义西，每当骤雨及。桥梁既突坏，猝又无舟楫。
瞻园松石歌为陈东浦方伯作
作者：姚鼐
朝代：清
体裁：古风

昔有淮淝帝起凌江东，金陵始建吴王宫。苍松白石传是宋元蓄，位置乃在西园中。是时招徕天下雄，游赏时与匹士同。谋画纷纶史述不可尽，故物矗立皆英风。蒋山南徙新宫卫，松石遗在中山第。君臣际遇自当年，景物萧疏成异世。我朝奄抚江南陲，大功坊设行省司。人言江宁使院天下冠，日月烟霞生古姿。翠华临锡瞻园字，松石光辉又一时。此邦有宅城西面，六朝松石名尝擅。渔洋司李为题诗，贱子少年曾一见。四十年来古松死，三品石徙金坛县。呜呼于文襄，没乃返故乡。何尝得一日，幅巾屣履苔石旁。人事兴衰变倏忽，古迹销磨多慨慷。岂如使院长清秘，冠盖频誇松石异。自昔元依天子家，于今尚托诸侯帅。使君动法前贤事，文章可传政可嗣。倚石松前听松吹，谢公哀乐羊公泪。好诵《甘棠》召伯诗，休偕异石菱溪记。露砌风轩携酒尊，更邀白发醉芳园。古今事往都须置，松石之閒别有论。
石湖草堂
作者：姚鼐
朝代：清
体裁：五言律诗

昔为祠宇记，今访石湖园。烟水长如此，风流向古论。堂开悬石趾，潭隐曲岩门。满谷芳幽桂，虬枝谁与援。
石钟山
作者：姚鼐
朝代：清
体裁：五言律诗

挂帆初月出，风起大孤塘。遥夜来湖口，江天寒淼茫。石潭流激激，岩树郁苍苍。千载元丰士，风流何可忘。